نرخی تاپۆكردنی خانوه‌كان بڵاوكرایه‌وه.. به‌مجۆره زیاده‌ڕۆییه‌كان تاپۆ ده‌كرێن | mamalle.com\nخۆتۆماركردن | چوونه‌ژووره‌وه\n1 5.000 ع.د\n×\t سابوونی جیسینگ\n1 × 5.000 ع.د\nبڕی پێوستی پاره‌دان: 5.000 ع.د\nده‌ستپێكهه‌واڵنرخی تاپۆكردنی خانوه‌كان بڵاوكرایه‌وه.. به‌مجۆره زیاده‌ڕۆییه‌كان تاپۆ ده‌كرێن\nنرخی تاپۆكردنی خانوه‌كان بڵاوكرایه‌وه.. به‌مجۆره زیاده‌ڕۆییه‌كان تاپۆ ده‌كرێن\nهه‌واڵ\t ئاب 31, 2019 January 6, 2020 mamalle\nپرۆژه‌ی تاپۆكردنی خانووه زیاده‌ڕۆییه‌كان ئاراسته‌ی حكومه‌تی هه‌رێم ده‌كرێت و سه‌رۆكی لیژنه‌ی شاره‌وانیش له‌په‌رله‌مانی كوردستان زانیاری له‌سه‌ر پرۆژه‌كه‌و نرخی تاپۆكردنه‌كه ده‌خاته‌ڕوو، ڕاشیده‌گه‌یه‌نێت: نرخه‌كان زۆرن و ده‌مانه‌وێت كه‌می بكه‌ینه‌وه.\nبه‌گێڕانه‌وه‌ی مامه‌ڵه له‌تۆڕی هه‌واڵی سلێمانی، هاوڕێ مه‌لا ستار، سه‌رۆكی لیژنه‌ی شاره‌وانی له‌په‌رله‌مانی كوردستان، ڕایگه‌یاند: كۆده‌نگییه‌ك له‌سه‌ر پرژه‌یاسای تاپۆكردنی زه‌وی و خانوو دروستبووه، چونكه په‌یوه‌سته به‌ژیانی هاوڵاتیانی كه‌مده‌رامه‌ت.\nوتیشی: “پرۆژه‌یاساكه له‌لیژنه‌كه‌ی ئێمه‌یه‌و تائێستا زیاتر له‌پێنج كۆبونه‌وه‌مان له‌سه‌ری كردووه، بۆئه‌وه‌ی زۆرترین پێشنیازو سه‌رنج جێ بكه‌ینه‌وه”.\nئاماژه‌ی به‌وه‌شدا كه به‌پێی پرۆژه‌كه، له‌به‌رامبه‌ر تاپۆكردندا بۆ مه‌ترێك زه‌وی له‌ناحیه‌كان 30 هه‌زارو له‌قه‌زاكان 40 هه‌زارو له‌ناو شاره‌كانیش 60 هه‌زار دینار، به‌ڵام ئێمه تێبینیمان له‌سه‌ری هه‌یه‌و پێمانوایه ئه‌و نرخه زۆره، بۆیه پرۆژه‌كه‌مان ئاراسته‌ی حكومه‌ت كردۆته‌وه كه بۆچوونیان وه‌ربگرین.\nئه‌و په‌رله‌مانتاره ڕاشیگه‌یاند: ده‌مانه‌وێت له‌گه‌ڵ وه‌زاره‌تی شاره‌وانی كۆببینه‌وه، تا پێشنیازه‌كانمان له‌ناو پرۆژه‌كه‌دا جێبكه‌ینه‌وه.\nسه‌باره‌ت به‌و خانوو و زه‌ویانه‌شی فۆرمیان نییه، هاوڕێ مه‌لا ستار ئاشكرایكرد: ئه‌وانه‌ی كه تاپۆكردن ده‌یانگرێته‌وه ده‌بێت له‌ناو ماسته‌رپلان جێگه‌یان هه‌بێت و نابێت شوێنی باخچه یان كۆڵان و شه‌قامیان گرتبێت، بۆ ئه‌و مه‌به‌سته‌ش لیژنه‌یه‌ك له‌شاره‌وانییه‌كان به‌هه‌ماهه‌نگی تاپۆ پێكده‌هێندرێت، بۆئه‌وه‌ی فۆرمیان بۆ بكرێت و تاپۆ بكرێن.\nسپیكردنه‌وه‌ی ددان له ٣رۆژدا\n27.000 ع.د – 52.500 ع.د\n5.000 ع.د 7.000 ع.د\n5.000 ع.د 8.000 ع.د\n← هاتوچۆ رونكردنه‌وه له‌سه‌ر بڕیاری قه‌ده‌غه‌كردنی كاری تاكسی ده‌دات\nبڵێسه‌ى ململانێكانى ئه‌ردۆغان به‌ر كچه‌كه‌ى ده‌كه‌وێ →\nNikon D610 - Body 1.012.500 ع.د\nكه‌پسوولی چاره‌سه‌ری هه‌ناو،قه‌بزی، قۆلۆن، به‌كتریای گه‌ده، غازات، چالاككه‌ره‌وه‌ی جووڵه‌ی ریخۆڵه 11.000 ع.د\nكه‌پسوولی سروشتی چاره‌سه‌ری رۆماتیزم و هه‌وكردنی جومگه‌كان 11.000 ع.د\nكرێمی دێلیا دێرمۆ بۆ پێستی وشك وهه‌ستیار 14.000 ع.د 16.000 ع.د\nئاوتكی مێخه‌ك، دژه‌ئازار، هه‌وكردن، كه‌ڕوو، به‌هێزكاری دڵ و جه‌سته 5.000 ع.د\nپۆنیكا punica باشترین چاره‌سه‌ری كێشه‌كانی ئافره‌تان 12.000 ع.د\nرۆڵی به‌رچاوی delia لابه‌ری ئاوسان، ره‌شی، چرچی، ماندووی 13.000 ع.د\nكرێمی دێلیای شه‌وروۆژی توندكردنه‌وه‌ی پێست + كۆلاجین 16.000 ع.د 19.000 ع.د\nصابون جانوزی 5.000 ع.د 5.500 ع.د\nقاوه‌ی لێنجزی ره‌ش DXN 15.750 ع.د\nرۆژنامه‌وانی ئه‌لیكترۆنی 1.000 ع.د\nپرسیارێكتان هه‌یه؟ په‌یوه‌ندی بكه‌ن ٢٤\_٧ ٩٨٩٨-١٤٦ (٠٧٥٠)\nهه‌موو به‌شه‌كانی بلۆگ\nهەشت ئاماژە دەریدەخات هەرگیز نابیت بە کەسێکی دەوڵەمەند\n© mamalle - All Rights Reserved\nكڕین، هه‌ژمار، ئه‌ندامان\nسڵاو.. بفه‌رموو چیتان پێویسته له‌گه‌ڵ ئه‌ندامانی سه‌رهێڵ Whatsapp گفتوگۆ بكه‌ن..\nله‌چه‌ند خوله‌كێكدا یه‌كێك له‌ستافی په‌یوه‌ندی له‌خزمه‌تتدا ده‌بێت.\nواتس ئاپی مامه‌ڵه


شکستی کۆماریه‌کان به‌سه‌رکردایه‌تی بۆش و ده‌وره‌ی داهاتوو چۆن هه‌ڵبسه‌نگێنین!\nئه‌گه‌ر چی (لیندۆن جۆنسن)ی سه‌رۆکی ئه‌مریکای سه‌رده‌می جه‌نگی (ڤێتنام) پڕوپاگه‌نده‌ی دژی بڵاوبوونه‌وه‌ی ئایدۆلۆژیای (شوعیه‌ت)ی کرد به بانگه‌وازی نێو هه‌ڵبژاردنه‌کان بۆ ئه‌وه‌ی سه‌رکه‌وتن به‌ده‌ست بهێنێت و نیشاندانی ئه‌م ئیدۆلۆژیایه‌ش وه‌ک ترسێکی گه‌وره ده‌چواند له بڵاوبوونه‌وه‌یدا بۆ سه‌ر به‌رژه‌وه‌ندی ئه‌مریکا، به‌ڵام ئه‌م پڕوپاگه‌نده‌یه نه‌ی توانی به‌هانایه‌وه بێت و بوو به هۆی شکستی خۆی و پارتی (دیمکراته‌کان)، به‌هۆکاری ئه‌و ڕه‌شه‌کوژیه زۆر نامرۆڤانه‌یه، ده‌رهه‌ق به خه‌ڵکی ئازادی خوازی (ڤێتنام) ئه‌نجام درا، سه‌رۆک (بۆشیش) پڕوپاگه‌نده‌ی دژی (تیرۆرزمی ئیسلامی سیاسی) کرد به بانگه‌وازی هه‌ڵبژاردنه‌کانی ئه‌م چه‌ند هه‌فته‌ی ڕابردووه، ئه‌میش، هاوشێوه‌ی دیموکراته‌کانی سه‌رده‌می جه‌نگی (ڤێتنام) شکستی خوارد. به‌هۆکاری سه‌ره‌کی نێو ئه‌و جه‌نگه دژه ئینسانیه‌ی به‌رپای کردووه له عێراق و ئه‌فگانستان و ناوچه‌که‌دا بۆ وه‌لاخستنی نه‌یارانی.\nدوور و نزیکی ئه‌م دوو پارته زلهێزه‌ی ئه‌مریکا، له‌مێژووی خۆیاندا، هاوشان و پێکه‌وه کارله‌یه‌کراوی نێو منداڵدانێکن و، ئه‌رکێک و به‌رپرسیارێتیه‌ک که له ئه‌ستۆیاندایه پاراستنی به‌رژه‌وه‌ندی و به‌هه‌یمه‌نه بوونی ده‌سه‌ڵاتی زلهێزی سه‌رمایه‌داری ئه‌مریکایه له جیهاندا. واته کارکردن بۆ ڕاگرتنی هه‌رچی زیاتری هێزوتوانایه‌کانی سیسته‌می سه‌رمایه‌داری و بازاڕی ئازاد، ئه‌مه خاڵی هاوبه‌ش و، چاوگی سه‌ره‌کی نێو ئه‌م دوو پارته‌یه. جۆرێک له بانگه‌شه‌ی دیموکراسیزم و ئازادی بۆ سه‌رجه‌م کۆمه‌ڵگای مرۆڤایه‌تی، له سمبولێکی درۆزنانه زیاتر هیچی دیکه نیه. چونکه ته‌واوی هێزوده‌سه‌لات و سه‌روه‌تی کۆمه‌ڵگه‌ی ئه‌مریکی ئه‌م دوو پارته هه‌ڵی ده‌سوڕێنن له لایه‌ن (کۆنگرێسه‌وه)، که به‌حیساب وه‌ک نوێنه‌ری ره‌سمی کۆمه‌ڵگه‌ی ئه‌مریکی جێکه‌وتوه.\nشکستی ئه‌م ده‌وره‌ی کۆماریه‌کان، هۆکاری ڕاسته‌وخۆی ده‌گه‌ڕێته‌وه بۆ جێونه‌خشی ستراتیژی ئاڵوگۆڕی پرۆژه‌ی ڕۆژهه‌ڵاتی ناوه‌راست و، ئه‌و مه‌رگه‌ساته‌ی به شوێنی خۆیدا هێناویه‌تی، ئاڵوگۆڕێک له ئه‌فگانستان و عێراق، دوای ڕووداوی 11/سێپتێمبه‌ری/2001 بوو به هۆکاری تیاچونی دوو ده‌سه‌ڵاتی ته‌واو دیکتاتۆر و وه‌حشیگه‌ری ناوچه‌که، نه‌ک هه‌رنه‌یتوانی ببێت به جێگای ئومێدی خه‌ڵکی، به‌ڵکو زۆرترین و دڕندانه‌ترین کاره‌ساتی لێکه‌وته‌وه.\nده‌کرێت بۆ زیاتر ڕوون کردنه‌وه‌ی سیاسه‌تی ده‌سه‌ڵاتدارانی ئه‌مریکی و سیستمه‌که‌یان و ڕه‌نگدانه‌وه‌یان به‌سه‌ر بارودۆخی عێراق و ناوچه‌ی که‌نداوی عه‌ره‌بی، بگه‌ڕێینه‌وه بۆ سه‌رده‌می جه‌نگی کۆنه‌په‌رستانه‌ی نێوان عێراق و ئێران، لێره‌وه بوو ده‌ورانی چوونه نێو قه‌یرانێکی مێژژووی ته‌واو کاره‌سات ئامێز، هه‌ر له‌م ده‌ورانه‌دا بوو به‌هاتنه سه‌رکاری کۆنه‌په‌رسترین ده‌سه‌ڵاتی ئیسلامی سیاسی له ئێران و ترسی گواستنه‌وه‌ی ئه‌م ئایدۆلۆژیایه بۆ وڵاتانی دیکه‌ی جیهانی ئیسلامی و جیهانێک به‌م ئایدۆلۆژیایه مه‌ست ده‌بوون. دواکات ده‌سه‌ڵاتی ڕه‌شی حیزبی به‌عس بۆ گه‌ڕاندنه‌وه‌ی ئه‌و په‌یماننامه‌و به‌ڵێنانه‌ی که له‌سه‌رده‌می شای ئێراندا جێبه‌جیی کرد،واته به دانی شه‌تولعه‌ره‌ب به‌ئێران ته‌نها به هۆکاری یارمه‌تی نه‌دانی به‌رهه‌ڵستکاره کورده‌کانی عێراق، ئه‌م هۆکارانه و ده‌یان هۆکاری دیکه، باشترین به‌ڵگه‌نامه‌بوو به‌ده‌ستی به‌عسه‌وه بۆ ئه‌وه‌ی جه‌نگێکی خوێناوی به‌رپابکات له به‌رانبه‌ر ئیسلامی سیاسی ئێراندا، که تازه پێی نابووه نێو کورسی ده‌سه‌ڵاته‌وه. ڕوودانی ئه‌م جه‌نگه ئه‌گه‌ر چی بوو به مێژوویه‌کی ته‌واو نامرۆڤانه‌و به ملێۆن ئینسانی کرد به قوربانی ئه‌و پیلانه دڕندانه‌یه‌ی ده‌سه‌ڵاتدارانی به‌عس، بۆخۆی هه‌ڵگرساندنی ئه‌و جه‌نگه به‌ده‌ر نه‌بوو له ستراتیژو پلانیک که ئه‌مریکا و ده‌سه‌ڵاتی پێشووی سۆڤیه‌ت بۆ پاراستنی برژه‌وه‌ندیه‌کانیان بوون به هاوشه‌ریکی ئه‌و ده‌ورانه. بوونی جه‌نگیکی ئاوا دڕندانه‌ی کۆتایی سه‌ده‌ی بیسته‌م خۆی له نێو به‌رژه‌وه‌ندیه‌کانی ئه‌و دوو قوتبه‌دا دیاری ده‌کرد. ده‌رئه‌نجامی ئه‌و قه‌یرانه و شکسته به‌رچاوه‌کانی حکومه‌تی به‌عس بوو، دوای جه‌نگ زۆر دڕندانه‌و به شێوه‌یه‌کی جینۆساید کردن، که‌وته په‌لاماری خه‌لکی زه‌حمه‌ت کێش و بێدیفاعی کوردستان و ئه‌وه‌ی له توانایدا هه‌بوو درێغی نه‌کرد و به جێی گه‌یاند. هه‌ر له ئه‌نفال کردن و کیمیاباران کردنی هه‌ڵبجه و زۆر جێگای دیکه‌ی کوردستان، ئه‌م کاره‌ساته دڕندانه‌یه به پێش چاوی زلهێزی ئه‌مریکی و سۆڤیه‌تیه‌وه‌و، ته‌واوی جیهانی حاکمه‌وه ڕوویدا و هیچ به‌رپه‌رچدانه‌وه‌یه‌ک دژ به‌و ده‌سه‌ڵاته دیکتاتۆریه جێبه‌جێ نه‌کرا، ته‌نانه‌ت وه‌ک کاردانه‌وه‌یه‌کی ئینسانیش بێت. ده‌سه‌ڵاتی به‌عس به‌هاوکاری حکومه‌تی ئه‌مریکی و پێشکه‌ش کردنی زۆرترین یارمه‌تی بۆی له‌ده‌ورانی جه‌نگیدا به ڕۆشنی دیاربوو. دواجار په‌لاماری کوه‌یت و داگیرکردنی بوو به هۆکاری ئه‌وه‌ی به‌رپه‌رچدانه‌وه‌یه‌کی دیار به خۆوه بگرێت و به سه‌رکردایه‌تی ئه‌مریکی توانرا زۆربه‌ی وڵاتانی جیهان بخریته نێو ئه‌و جه‌نگه‌وه، تاوای لێهات به کوشتنی سه‌دان هه‌زار ئینسان جه‌نگ کۆتایی به‌ده‌وره‌یه‌کی سینارێویه‌که هات، به‌ڵام کاره‌سات بارتر دوای ده‌رکردنی هێزی سه‌ربازی به‌عس بوو له کوه‌یت، ئیتر خه‌ڵکی ئازادی خوازی عێراق بۆی نه‌ده‌کرا ته‌حه‌مولی ئه‌و هه‌موو کاره‌ساته بکات، تاسه‌رئه‌نجام به ڕاپه‌ڕینی ساڵی 91 توانرا ده‌سه‌ڵاتی به‌عس له زۆربه‌ی جێگاکان تێکبشکێنریت و ده‌سه‌ڵاتی وه‌لابخریت، دواتر به‌هاوکاری ده‌سه‌ڵاتدارانی سیستمی سیاسی ئه‌مریکی، بوار به سه‌دام و داروده‌سته‌که‌ی درا بۆ دروستکردنی کوشتارگایه‌کی دیکه و به ئه‌مری خۆیان توانی زۆربه‌ی ناوچه‌ڕزگارکراوه‌کان بخاته‌وه ژێر ده‌سه‌ڵاتی خۆی، ئه‌مه پیڵانی (جۆرج بۆشی باوک)بوو، بۆ له نێوبردنی ڕه‌وشی راپه‌ڕینی خه‌ڵکی ئازادیخواز، چونکه ده‌سه‌ڵاتی سه‌رمایه‌داری ئه‌مریکی ناخوازێت جۆره ژیانێک و لانی که‌می ئینسانی بوونێک بێته به‌رهه‌م، که خه‌ڵکی خۆیان بتوانن بڕیارده‌ری ژیانی خۆیانبن. ئه‌وه‌ی جێبه‌جێش کرا له‌سه‌رده‌می (جۆرج بۆشی) کوردا، زیاتر و زۆر کوێرانه‌تر هات به وێزه‌ی خه‌ڵکی بێدیفاعی عێراقدا و له جه‌نگی ڕزگار کردندا، به ده‌یان هه‌زار ئینسانی دیکه بوون به ژێر ساروخه‌کانی ئه‌مریکاوه‌و ، له‌م سێ ساڵه‌ی ڕابردوشدا، به ووته‌ی خۆیان و کاره‌ساته به‌رده‌وامه‌کانی عێراق، بوون به به شێکی به‌رچاووی سیاسه‌تی ئه‌مریکی به‌سه‌رکردایه‌تی کۆماریه‌کان. زیندوو کردنه‌وه‌ی ده‌یان حیزبی کۆنه‌په‌رست و زیاد بوونی مه‌دی ئیسلامی سیاسی له ناوچکه و عێراقدا، دروست کردنی ده‌یان باندی مافیایی و ئینساکوژ، تێکشکاندنی ته‌واوی ژێرخانی ئابووری، جێخستنی هه‌زاران قه‌یره و ئافره‌تی بێپیاو، زیندو کردنه‌وه‌ی شه‌ڕی کۆنه‌په‌رستانه‌ی مه‌زهه‌بی و تائیفی و قه‌ومی، ده‌کرێت وه‌ک به‌رهه‌می سه‌ره‌کی نێو ئه‌م ستراتیژه‌ی ئه‌مریکا بخه‌مڵێنرێت و هه‌ڵیبسه‌نگێنین. ئه‌وه‌ی ئه‌مڕۆ له عێراقدا ده‌بینرێت، ڕاسته‌وخۆ کاریگه‌ری خۆی داناوه له شکستی کۆماریه‌کان، ده‌نگی ناڕه‌زایه‌تی خه‌ڵکی ئه‌مریکی و دایکانی کوڕکوژراو، خۆپیشاندانه نێو ده‌وڵتیه‌کانی دژی شه‌ڕ، ئه‌مانه و ده‌یان قه‌یرانی دیکه هۆکارن له سه‌رکه‌وتن یان دۆڕانی یه‌کێک له‌م دوو حیزبه سه‌ره‌کیه، له نێو هه‌ڵبژاردنه‌کانی (ئه‌نجوومه‌نی نوێنه‌ران و پیران) که هه‌ردووساڵ جارێک ده‌کریت. یان هه‌ڵبژاردنه‌کانی سه‌رۆکایه‌تی.\nده‌ورانی جه‌نگی ئه‌مریکا دژ به ڤێتنام دیموکراته‌کان له نێو ده‌سه‌ڵاتی سیاسیدا بوون، ئه‌و کات (ماکنمارا) وه‌زیری به‌رگری بوو، پێش ده‌وره‌ی هه‌ڵبژاردنه‌کان، به حوکمی ئه‌وه‌ی ئه‌و جه‌نگه نابووت ترین ده‌رسی دا به ده‌سه‌ڵاتی دیموکراته‌کان، دواجار و ساڵی 1967 (ماکنمارا) ده‌ستی له‌کار پێکێشرایه‌وه، ئه‌مه‌ش نه‌ی توانی (لیندۆن جۆنسن) ڕزگار بکات له کۆی ئه‌و تاوانانه‌ی ئه‌نجام درا له‌و جه‌نگه‌دا، بۆیه ئه‌میش نه‌یتوانی بۆ ده‌وره‌یه‌کی دیکه خۆی کاندید بکاته‌وه‌و جێگاکه‌ی بۆ (ڕیتشارد نیکسۆنی) کۆماری به‌جێهێشت له ساڵی 1968دا. ده‌ورانی (بۆشی کوڕیش) و ده‌رکردنی (دۆناڵد ڕامسفێلد)ی وه‌زیری به‌رگریه‌که‌ی و دانی تاوانه‌کانی نێو زیندانیه‌کان و ئه‌وکوشتارگایه‌ی که مه‌وجوده به ئه‌ستۆی ئه‌م، نه‌یتوانی جۆرج بۆشی کوڕ ڕزگار بکات، سه‌رکه‌وتن بۆ دیموکراته‌کان بوو، له هه‌ڵبژاردنی کۆنگرێسدا. به‌ڵام ئایا ده‌کرێت ئه‌م تاوانبارانه هه‌روا به ئاسانی وه‌ده‌ر بکه‌ون و هیچ لێپرسینه‌وه‌یه‌کیان له به‌رانبه‌ردا نه‌کرێت! ئایا ده‌سه‌ڵاتی مافی مرۆڤی نێوده‌وڵه‌تی ئه‌و توانایه‌ی هه‌یه ئه‌مانه وه‌ک تاوانباری جه‌نگ بداته دادگا؟ یان ئه‌وه‌تا ته‌واوی ئایدیایه‌ک بۆ به‌رگری کردن له مافی مرۆڤ هه‌یه هه‌مووی له درۆی گه‌وره و به‌رژه‌وه‌ندی ده‌سه‌ڵاتدارانی سه‌رمایه‌داری به‌ولاوه شتێکی دیکه نیه.\nشکستی ستراتیژی ئه‌مریکی له عێراق و ئه‌فگانساندایه وا له (ئه‌حمه‌دی نه‌ژاد) ده‌کات زۆر به‌جددیه‌ته‌وه هه‌ڕه‌شه‌کانی خۆی بکات و مکوڕبێت له‌سه‌ر پیتاندنی چه‌کی ناوه‌کی و، ده‌ست تێوه‌ردانی ڕاسته‌وخۆی له عێراقدا، به‌شێکی دیکه‌ی هه‌مان هه‌ڵسه‌نگاندنه که ڕژێمی ئیسلامی سیاسی ئێران بۆ چاره‌سه‌رنه‌کردنی کێشه‌ی عیراق له لایه‌ن ئه‌مریکاوه دێت ئاوا چاونه‌ترسانه هه‌نگاو بۆ پلانی خۆی ده‌نێت. ده‌ست تێوه‌ردانی سوریا له لوبنان و یارمه‌تی دانی حیزبوڵڵاو حه‌ماس له فه‌له‌ستین، داواکردنی نیوه نهێنی و ئاشکرای بۆ ده‌سه‌ڵاتی ڕابردووی که له لوبناندا هه‌یبوو، به‌شێکی دیکه‌ی هه‌مان شکستی سیاسه‌تی بۆش و کوولی ستراتیژی سیاسی ئه‌مریکایه له ناوچه‌که. چاره‌سه‌ر نه‌کردنی کێشه‌ی فه‌له‌ستین_ئیسرائیل مانه‌وه‌ی شه‌ڕی کۆنه‌په‌رستانه‌ی ئه‌م دوو حکومه‌ته و ده‌ستتێوه‌ردانی هه‌ڵگیرسه‌رانی دنیای شه‌ڕ، هه‌مان هۆکاری ئه‌م به‌ڕێوه‌بردنه نێونه‌ته‌وه‌یه‌ی ئه‌مریکا دیاری ده‌کات، که به‌غه‌یری شه‌ڕ ناتوانێت، فه‌لسه‌فه‌یه‌کی که بنیات بنێت. هێزوده‌سه‌ڵاتی ئیمبراتۆره‌کان له مێژوودا ته‌نها به ڕێگای شه‌ڕو کاولکاری توانیویانه بره‌و به ته‌مه‌نی خۆیان بده‌ن. ده‌سه‌ڵاتی سه‌ربازی و دڕندایه‌تی ئه‌م زلهێزه به‌بێ قه‌یران و شه‌ڕ و گه‌نده‌ڵی ئیداری سیاسی ناتوانێت خۆی بسه‌پێنێت به‌سه‌ر جیهاندا، خۆسه‌پاندنێکی ئاوا به غه‌یری جێخستنی مێژوویه‌کی ته‌واو شه‌رمه‌زاری، ناتوانێت جێگه‌یه‌کی دی به‌خۆی بدات. ئه‌وه‌ی زۆرگرنگه له‌م نێوه‌دا، نه‌که‌وتنه‌ناو بازنه‌ی دیموکراته‌کانه و خۆ خۆشحاڵ بوون به‌سه‌رکه‌وتنیان، هه‌مان بێئومێدی دووباره ده‌کرێته‌وه به ژیانێک هه‌موو بتوانرێت وه‌ک ئینسان بژێت و کۆتایی بهێنریت به‌و قه‌یرانه مه‌زنه‌ی سه‌رجه‌م ژیانی جیهانی گرتۆته‌وه. چونکه هه‌مان سیاسه‌ت و ستراتیژ و به‌رژه‌وه‌ندخوازی نیزامی سه‌رمایه‌داری به‌ڕێوه ده‌به‌ن.پێم وایه ئه‌گه‌ر دیموکراته‌کان له ده‌وره‌ی ئاینده‌ی ده‌سه‌ڵاتیاندا، جه‌نگێکی دیکه به‌رپانه‌که‌ن له‌گه‌ڵ وڵاتێکی دیکه‌دا، نابن به‌هۆکاری ئه‌وه‌ش یارمه‌تی ده‌ربن بۆ هێنانی جهانێکی ئازاد و مافی مرۆڤ تێیدا پارێزراو بێت. مێژووی ده‌سه‌ڵاتی ئه‌م دووپارته سه‌ره‌کیه، ڕاگه‌یه‌نه‌ری ته‌واوی پره‌نسیپه‌کانی سیسته‌می تۆتالیتاری و دیکتاتۆریه‌تی ته‌واو نیشان ده‌دات، به حوکمی ئه‌وه‌ی تا ئێستاش نه‌توانراوه به‌ره‌یه‌کی دیکه‌ی دیار بتوانێت بێته نێو مه‌یدانی سیاسیه‌وه. ئه‌مه‌ش کۆمه‌ڵێک هۆکار و ده‌رئه‌نجامی پێشینه‌ی هه‌یه: له‌وانه قۆرخ کردنی ته‌واوی ده‌سه‌ڵات له ڕێگای سه‌رکوت کردن و نه‌بوونی ئازادیه‌کی به‌رچاو له نێو خودی کۆمه‌ڵگه‌ی ئه‌مریکیدا. یان بێتوانایی کۆمه‌ڵگه‌یه‌ک نیشان ده‌دات تائێستا نه‌ی توانیوه ڕووی چینایه‌تی خۆی جیابکاته‌وه له چینی سه‌رده‌ستی حاکم و، گێل کردنی چینێک به ئایدیایی نه‌ته‌وه په‌رستی و مانه‌وه‌یان له‌م بازنه‌یه‌دا. ده‌نا ده‌کرا لانی که‌م وه‌ک وڵاتانی ئه‌وروپا ده‌یان جۆری ئه‌حزابی سیاسی هه‌بوایه‌و، له هه‌ڵبژاردنه‌کاندا بوونیان زیندووبایه. لانی که‌م ئه‌وروپا، ده‌یان جۆری ئایدیا و ئه‌حزابی جۆری بۆرژوازی و چه‌پی ڕه‌نگاو ڕه‌نگی ورده بۆرژوازی به خۆیه‌وه دیوه و کارکردیان دیار بووه به سه‌ر ژیانی کۆمه‌ڵگه‌وه. هه‌رئێستا زۆرێک له وڵاتانی ئه‌وروپا مه‌دێکی ناڕه‌زایه‌تی به‌م ژیانه‌ی ئێستا به‌ڕێوه‌یه و ده‌وره‌ی هه‌ڵبژاردنه‌کانی داهاتوو بڕیارده‌ر ده‌بێت، که کام حیزب و کێ به‌رنامه‌ی با‌شتری پێیه بۆ داهاتوو، ده‌توانێت سه‌رکه‌وتن به‌ده‌ست بهێنێت. ڕه‌نگه خاڵێکی دیکه‌ی لاوازی کۆمه‌ڵگه‌ی ئه‌مریکی ئه‌وه‌بێت، وه‌ک کۆمه‌ڵگه‌یه‌کی سه‌ر و مرۆڤایه‌تی سه‌یری خۆیان بکه‌ن و ڕۆچوبێتنه نێو ئه‌و عه‌قڵ و به‌رژه‌وه‌ند خوازیه‌ی ده‌سه‌ڵاتی سیاسی سه‌رده‌ست بڕیاری به سه‌ردا ده‌دات.\nئه‌وه‌ی مێژووی کۆماریه‌کان به‌جێی ده‌هێڵن بۆ کۆمه‌ڵگه‌ی عێراقی و ناوچه‌که، درێژه‌دانه به شه‌ڕێکی نادیاری بێکۆتایی نێو ئه‌حزابی ئه‌مڕۆی عێراق له پێناو کورسی ده‌سه‌ڵاتو، نه‌بوونی ئاستی هۆشیاریه‌کی سیاسی چینایه‌تی، ئه‌م کۆمه‌ڵگه‌یه به ناچاری ده‌خاته نێو شه‌ڕێکی ناوخۆیی تائیفی و مه‌زهه‌بیه‌وه، ره‌نگه زۆر کاره‌سات ئامێزتر بێت له‌وه‌ی تائێستا بینراوه. ئه‌مانه خه‌یاڵ نین، به‌ڵکو واقعی ڕۆژانه و ده‌ورانه‌که ئه‌م سونه‌ته ده‌چه‌سپێنێت. ئه‌و سینارێو بێچاره‌سه‌ره‌ی پرۆژه‌ی ئه‌مریکی بۆ ناوچه‌که له‌مه زیاتر ناتوانێت هه‌نگاو بنێت بۆ هیچ وڵاتێکی تر، چونکه به تێوه گلانی شه‌ڕوکوشتارگایه‌کی دیکه، له هه‌رچ وڵاتێکی تری ناوچه‌که، ته‌واوی ده‌سه‌ڵاتی سیاسی بۆ باڵی ئیسلامی سیاسی ده‌گه‌ڕێته‌وه له‌م وڵاتانه‌ی که‌نداو ناوچه‌ی ڕۆژهه‌ڵات. هه‌رئێستا له سۆمال ئه‌م مه‌د‌ی ئیسلامی سیاسیه درێژه به ملهوڕی خۆی ده‌دات.بۆ کۆتایی هێنان به ته‌واوی ئه‌م جیهانبینیه کۆنه‌په‌رستیه و هۆکاری پێشه‌وه چوونی ئه‌م مه‌ده له سیاسه‌تی وه‌حشیانه‌ی ئه‌مریکیه‌وه سه‌رچاوه‌ی وه‌رگرتووه، دروست بوونی ڕق و بێزاری نێوشه‌قامی عه‌ره‌بی وه‌ڵام ده‌ره‌وه‌ی ئه‌م ده‌رئه‌نجامه‌ی تا ئێستایه و، ئالوده بوونی کۆمه‌ڵگه‌ی عه‌ره‌بی به دینی ئیسلامه‌وه و پاراستنی وه‌ک سمبولێکی مانه‌وه‌ی ژیانی و دواڕۆژی، به‌شێکی دیکه‌ی ئه‌م کاولکاریه‌یه. بۆ هێنانی جیهانبینیه‌کی ئازاد و دوور له که‌لتووری باوی دیکتاتۆره‌کانی ڕۆژهه‌لات، پێوستی گۆڕانێک و شۆڕشێکی مه‌ده‌نی ته‌نها چاره‌سه‌ر ده‌بێت، ئه‌گه‌ر باڵی ئازادیخواز و دوور له ته‌وه‌قوعی نه‌ته‌وه‌په‌رستی بتوانێت ببێته ڕێکخه‌ر و زیند و کردنه‌وه‌ی ئیراده‌یه‌کی جه‌ماوه‌ری بۆ نێو ئه‌م گۆڕانکاریه، ده‌نا به بێ بوونی ئه‌م شۆڕشه، ده‌کرێت له‌نێو قۆزاخه‌ی دواکه‌وتووی و ملکه‌چ بوون بۆ هێزوده‌سه‌ڵاتی دیکتاتۆره‌کانمان ئاماده‌ی نیشان بده‌ین، یان ئه‌وه‌تا چاوه‌ڕێی گۆڕانه ده‌ره‌کیه‌کان بین تا بزانین چ جۆره ژیانێک چاره‌نووسمان دیاری ده‌کات!!\nتێبینی/ بۆ نووسینی ئه‌م بابه‌ته سوودم له چه‌ند نووسینێکی ڕۆژنامه‌ی(شه‌رق ئه‌لئه‌وسه‌ت)بینیوه. وه‌ک سه‌رده‌می جه‌نگی ڤێتنام له ڕووه مێژووییه‌که‌یه‌وه.


هەینی, 15. ڕەشەمێ 2019 – شەممە, 16. ڕەشەمێ 2019 /\nهە, 15. ڕەش 2019, 5:00 پ.ن. –\nشە, 16. ڕەش 2019, 6:00 پ.ن. Save in my calendar


دۆناڵد ترەمپ ڕەتیدەکاتەوە لە پـێکهێنانی حکومەتەکەی گرفتی هەبێت\nسەرۆکی داهاتووی ئەمەریکا ئەو ڕاپـۆرتانەی ڕەتکردەوە کە دەڵێن تیمی پـێکهێنانی حکومەتەکەی لە حاڵەتێـکی بێ سەروبەریدایە لە دەسـتنیشانکردنی ئەو کەسانەی بڕیارە پـۆستە باڵاکان بگرنەدەست.\nدۆناڵد ترەمپ لە تویتەرەکەی نووسیویەتی ئەو ڕاپـۆرتەی نیویۆرک تایمز بڵاویکردووەتەوە سەبارەت بە گواستنەوەی دەسەڵات بە تەواوی هەڵەیە. بەڵکو ئەرکی دەسـتنیشانکردنی وەزیرەکان و پـۆستە باڵاکانی دیکەی حکومەت زۆر بە ڕێکوپـێکی بەڕێوەدەچێت و تەنها خۆی دەزانێت دوایـین لیستی ناوەکان کێیان تێدا دەبێت.\nهەروەها ئەو نووسینەی ڕۆژنامەی نیویۆرک تایمزیشی ڕەتکردەوە کە دەڵێت ڕێبەرانی جیهان گرفتیان لەبەردەمدایە بۆ پەیوەندیکردن لەگەڵ ترەمپەوە. نووسیویەتی نیویۆرک تایمز ڕاست ناکات و چەندان ڕێبەرانی بیانی پەیوەندی تەلەفۆنیـیان لەگەڵ کردووە، لەوانە ڕێبەرانی ڕووسیا، بەریتانیا، چین، عەرەبستانی سعودی، ژاپـۆن.\nجیسن میلەر گوتەبێژی ترەمپ ئەویش گوتی کارەکان زۆر بە ڕێکوپـێکی بەڕێوەدەچن و ئەوەی پـێچەوانەی ئەمە بڵێت ئەوە لە داخەدایە یان بۆ وەرگرتنی پـۆستێـک کاندید نەکراوە یانیش ئەنجامی هەڵبژاردنەکە بە خواستی ئەو نەبووە.


دیاریکردنی ڕۆژی ١٢ی جۆزەردان وەکوو ڕۆژی بەندکراوی سیاسیی کورد لە ڕۆژهەڵاتی کوردستان – کوردستان و کورد\nدیاریکردنی ڕۆژی ١٢ی جۆزەردان وەکوو ڕۆژی بەندکراوی سیاسیی کورد لە ڕۆژهەڵاتی کوردستان\nبەرواری بڵاو کردنەوە 2022/06/02\nجۆری بابەت: هەواڵی حیزبی\nئەنجوومەنی زیندانیانی سیاسیی ڕۆژهەڵاتی کوردستان، بە بۆنەی یادکردنەوەی ئێعدامی ٥٩لاوی خەڵکی مەهاباد لەلایەن کۆماری ئیسلامییەوە، ڕێوڕەسمێکی بەڕێوە برد و ئەو ڕۆژەی وەکوو ڕۆژی “بەندکراوی سیاسی”ـی کورد لە ڕۆژهەڵاتی کوردستان دیاریکرد.\nڕۆژی پێنجشەممە ١٢ی جۆزەردانی ١٤٠١ی هەتاوی، ئەنجوومەنی زیندانییانی سیاسیی ڕۆژهەڵاتی کوردستان، بە بەشداریی ڕێکخراوەکانی مافی مرۆڤ و بەندکراوانی سیاسیی پێشوو، لە یەکێک لە بنکەکانی دەفتەری سیاسیی حیزبی دێموکراتی کوردستان ڕێوڕەسمێکی بەبۆنەی یادکردنەوەی ئێعدامی ٥٩لاوی شاری مەهاباد لەلایەن ڕێژیمی ئێرانەوە و هاوکات ناساندنی ئەو ڕۆژە وەکوو ڕۆژی زیندانییانی سیاسی ڕۆژهەڵاتی کوردستان بەڕێوەبرد.\nسەرەتای ڕێوڕەسمەکە بە ڕێزگرتن بۆ گیانی پاکی شەهیدانی کوردستان دەستی پێکرد پاشان پەیامی ئەنجوومەنی زیندانییانی سیاسی ڕۆژهەڵاتی کوردستان، لەلایەن بەڕێز سەلاح خزرپوور بەرپرسی ئەو ئەنجومەنەوە پیشکەش بە بەشداربوان کرا.\nبەڕێز خزرپوور لە پەیامەکەیدا وتی: ئەنجومەنی زیندانییە سیاسییەکانی ڕۆژهەڵاتی کوردستان بە ڕاوێژ لەگەڵ چەند لایەنی سیاسی و کۆمەڵێک ڕێکخراوی داکۆکیکاری مافەکانی مرۆڤ و بەندکراوانی سیاسیی کورد، وێڕای وەبیرهێنانەوەی تاوانی سامناکی تیرباران‌کردنی ٥٩ لاوی کورد لە ڕۆژی “١٢ی جۆزەڕدانی ١٣٦٢”ی هەتاویدا، ڕۆژی ١٢ی جۆزەردان بە ڕۆژی بەندکراوی سیاسیی کورد لە ڕۆژهەڵاتی کوردستان ناودێر دەکا و بەمجۆرە هەموو ساڵێک لەو ڕۆژەدا وێڕای بەرزڕاگرتنی یاد و بیڕەوەریی ئەو ٥٩ شەهیدە بێ‌تاوانەی کوردستان، ڕێز لە خەبات و خۆڕاگریی زیندانیانی سیاسیی کورد دەگرین و سڵاو بۆ ئیرادە و زیندان‌بەزینییان دەنێرین کە سەرەڕای هەموو ئەشکەنجە و ئازارەکانی نێو زیندان و بێ‌مافییەکانیان، بەڵام سەری خۆیان و بزووتنەوەی سیاسیی کوردیان بەرز ڕاگرتوە، هەروەها سەی کڕنۆش دادەنوێنین بەرانبەر بە قامەتی بەرزی هەموو ئەو شەهیدانەی کە بە ڕووسووری و شکۆمەندییەوە چوونە بن پەتی سێدارە، بەڵام سەریان نەوی نەکرد و چۆکیان بۆ دوژمن دانەدا، لەو ڕۆژەدا چوونە سەر گڵکۆی زیندانیانی سیاسیی شەهید و سەردانی بنەماڵەی سەربەرزی زیندانیانی سیاسی بە ئەرکێکی نیشتیمانی بۆ خۆمانی دادەنێین.\nدواتر بەڕێز عومەر باڵەکی، ئەندامی دەفتەری سیاسیی حیزبی دێموکراتی کوردستان بە بۆنەی پشتیوانیی لە دیاریی‌کردنی ١٢ی جۆزەردان وەکوو ڕۆژی زیندانییانی سیاسیی ڕۆژهەڵاتی کوردستان، کە لەلایەن ئەنجوومەنی زیندانیانی سیاسی گەڵاڵە کراوە، پەیامی پشتیوانیی حیزبی دێموکراتی کوردستانی پێشکەش بە بەشداربووان کرد و ئاماژەی بەوە کرد کە، حیزبی دێموکراتی کوردستان بە تەواوی پشتیوانی خۆی بۆ دیاریکردنی ئەو ڕۆژە ڕادەگەیەنێ و وتی: بەندکراوانی سیاسیی کورد لە بەندیخانەکانی کۆماری ئیسلامیی ئێران لە نێو کۆمەڵگەی خەڵکی ڕۆژهەڵاتی کوردستان بە قارەمان و زیندان‌بەزێن ناسراون.\nلە درێژەی ڕێوڕەسمەکەدا، پەیامی پشتیوانی ڕێکخراوەکانی مافی مرۆڤ وەکوو ڕێکخراوی هەنگاو، چاونیوز، هانا، کوردستان تریبۆناڵ، ڕێکخراوی جیهانی کورد، کۆمەڵەی مافی مرۆڤی کوردستان و ناوەندی نەمران وپەیامی بنەماڵەی حوسێن پەناهی و بنەماڵەی بەندکراوانی سیاسیی کورد لە ڕۆژهەڵاتی کوردستان و هەروەها پەیامی بنەماڵەی ٥٩لاوی شاری مەهابادیش خوێندرایەوە.\nلەو نێوانەدا سروودێکی شۆڕشگێریش لەلایەن کۆڕی هونەریی حیزبی دێموکراتی کوردستانەوە پێشکەش کرا.\n1 لە 20


خەسـخەسـە دەبێتە هـۆی جیاكـاری لـــە نێوان گــەڕەكـەكـانی كــەركــوك\nوتەبێژی بەڕێوەبەرایەتی دابەشكردنی كارەبای كەركوك رایدەگەیەنێت:” ئەو شوێنانەی كارەبا لە وەبەرهێنەر وەردەگرن رۆژانە چوار كاتژمێر كارەبایان لێدەبڕێت، بەڵام ئەوانی تر رۆژانە (7-10) كاتژمێر بێ كارەبا دەبن”.\nئەندازیار دانیال هەمەوەندی، وتەبێژی بەڕێوەبەرایەتی دابەشكردنی كارەبای كەركوك، لە لێدوانێكیدا بۆ (هەواڵ)، رایگەیاند:”ئەو بەشە كارەبایەی دراوە بە وەبەرهێنەر رۆژانە 4 كاتژمێر كارەبا دەبڕێت كە بەشێوەیەكی گشتی لە دوو كاتی جیاوازدا دەبێت”، ئەوەشیخستەڕوو:”بەڵام ئەو بەشەی دیكەی لە بەڕێوەبەرایەتی كارەبای كەركوكەوە كارەبای پێدەدرێت بەشێوەیەكە كە دیار نییە رۆژانە چەند كاتژمێر كارەبا بە هاوڵاتیان دەدرێت و دەكەوێتەوە سەر ئەو رێژەیەی بۆمان دیاری دەكرێت و رەوانە دەكرێت”.\nبەوتەی وتەبێژی بەڕێوەبەرایەتی دابەشكردنی كارەبای كەركوك، لەو رێژەی بۆیان دەنێردرێت بەهۆی كێشەو پچڕان و وەستاندنی و كەمكردنی رێژەكە جاری وا هەیە رۆژانە 7 بۆ 10 كاتژمێر لە ماوەی 24 كاتژمێردا هاوڵاتیان بەبێ كارەبا بوونە، هەروەها باسی لەوەشكرد:”ئەنجومەنی گەڕەكەكان و پۆلیس ئاگادر كراوەنەتەوە بۆ ئەو خاوەن موەلیدەكان لەو خشتەی بۆیان دانراوە كارەبا بدەن بە هاوڵاتیان، بەڵام سەرپێچی دەكەن و لەكاتی دیاریكراودا كار بە موەلیدەكانیان ناكەن”.\n5/26/2018 1:54:16 AM


عەلی مەحمود – Knwe.org\nسەرەکی » وتار » عەلی مەحمود\nئایا ساندەرز دەبێتە قازە رەشەكەی ئەمریكا؟*\n23/02/2020\tعەلی مەحمود\nتیۆری قازی رەش، ئەگەر بەتەمای بیت بۆت دەربچێت نەگبەتییە و دەبێت هەر چاوەڕوان بیت، نەخوازەڵڵا لە ئەمریكاش، لێ ساندەرز بە ئیرادەوە جەنگ بەرامبەر گەورەكان دەكات بۆ ئەوەی بگات بە قازی رەش، كە جیهانی دیلمۆن و یەكسانیی لە ژێر پەڕو باڵەكەی خۆیان شاردۆتەوە. دوا راپرسی رۆژی چوارشەممە 19/2/2020 رۆژنامە بەناوبانگەكانی واشنتۆن پۆست و ئای بی سی نیوز دەریدەخەن، بیرنەر ساندەرز لە ...\nراستییەكان دەربارەی فەنزوێلا – ئەفسانەی نەوتەكەی\n15/02/2019\tعەلی مەحمود\nئەوەی هەواڵەكانی فەنزوێلا رۆژانە دەخوێنێتەوە، وا دەبینێت مادۆرۆ ستالینێكەو كۆلاكەكانی لە سۆفخۆزو كۆلخۆزەكان زیندانی كردوەو و بەرازو مانگاكانی لێسەندونەتەوە و سەنتیمەترێك زەوی بە دەستیانەوە نەماوەو سەرجەم كارگاو كارخانەكان دەستیان بەسەردا گیراوەو موڵكداری تایبەتی تەیریشی بە ئاسمانەوە نەهێشتووە، ئەم خەڵكە پێش شافێز هەموو لە بەختیاری و خۆشی و دیموكراسیدا بە ئارامی ژیاون، كەراكاس جیهانی دیلمۆنێك بووە بۆ خۆی، شارە ئەفسانییەكەی ئارامی ...\nبیبی گیرفانی گەلی هەڵبژارد\n07/09/2018\tعەلی مەحمود\n14 ی «ئابی 2018» سەرۆكی پێشووی ئۆرۆگوای مۆخیكا ناسراو بە بیبی، وەك هەمیشە، جارێكی دیكە خۆی ئۆتۆمبێلە شینە بۆقییەكەی بونەوە سەردێری هەواڵەكانی جیهان، وەك سیاسییەك جیا لەوانی دی نیشان درایەوە، پاش ئەوەی دەستی لە ئەندامێتی ئەنجومەنی پیران كێشایەوە بێ وەرگرتنی خانەنشینی، كە لە ساڵی 2014 ەوە بوە ئەندامی ئەنجومەنەكەیە، هەرچەندە خۆ كاندیدكردنی بۆ پۆستی ئەنجومەنی پیران خۆی لە خۆیدا نیشانەی ...\nرەشیدە تڵێب و چەپ و هەڵای ئیسلامییەكان\n12/08/2018\tعەلی مەحمود\nحەلیمە یەعقوب موسڵمانی لەچك لەسەر بە ڕەچەڵەك هیندی كە لە بەرواری 13-9-2017 كە بووە سەرۆك كۆماری سەنگافورە، یەكێك لە دەرئاساكانی ئابووری جیهانی، زۆرینەی چینی، ورتەیان لێوە نەهات، چونكە خۆیان بە حاكمیەتی ژنان و لە ناویشیدا ژنێكی غەیرە دین، سەرباری ئەوەی بێ هەڵبژاردن پۆستەكەی بەدەست هێنا قایل نابن، كە قایلیش نەبن ئەوا وڵات خەڵتانی خوێن دە كەن، خۆ كەمایەتی چینی و ...\n3ی ئاب خاڵی وەچەرخان لە عەقڵی تاكی كورددا\n07/08/2018\tعەلی مەحمود\nزیاتر لە 1200 ساڵە ئێزیدییەكان لەسەر ئەم خاكە جینۆساید دەكرێن، هەموو ئەو تاوانانەی داعش لە 3-8-2014 بە دواوە ئەنجامی داوە، بە درێژایی ئەو مێژووە، 74 جار فەرمانی بۆ دراوە، لە ماوەی دوانزدە سەدەی رابردوودا بەردەوام تاڵان كراون و كچان و ژنانیان كراوە بە كەنیزەك و لە بازاڕی گەرمی كۆیلەی شارەكان فرۆشراون، پیاوانیان سەربڕدراوە و كەلەسەری گەورەكانیان لە شوێنە گشتییەكان كراوەتە ...\n06/07/2018\tعەلی مەحمود\nداخوا دەڤەری سەردەشت چەند چیرۆكی كپكراوی وەك چیرۆكی بەسەرهاتی قادری مەولان پووری تێدا بێت, كە ئازارەكانی خۆی تا ئێستا لە هەناویدا بە كپكراوی هەڵگرتبێت و بە ئازارەوە لە كۆڵی نابێت , لە ناخەوە پیش بدات , تا لە تەمەنی 76 ساڵەدا لە گەڵ خۆی بردییە ژێر گۆڕەوە , چاوەڕوانی دەرفەتێك گونجاو , چركە ساتێك , ڕۆژگارێك , هەلێكی لەبار بكات ...\n06/04/2018\tعەلی مەحمود\nبا بە وردی دوور لە سۆز ئاوڕێك لە مێژووی ئەم هەرێمە بدەینەوە، لەوكاتەوەی كە دیاردەیەك هەبوو ناوی حوكمڕانی و گروپی كۆكردنەوەی مرۆڤەكان ئەنجامی گرتووە تا هەنووكە، گروپێكی شۆڕشگێر توانیبێتی گۆڕانكاری كۆمەڵایەتی بە پراتیك بكات لە خزمەتی خەڵك و هەژارانی، وەك حشع « حیزبی شیوعی عێراقی-1934» پێك نەهاتووەو تا هەنووكەش دووبارە نەبۆتەوە . بەدوای جەنگی جیهانی دووەمەوە، ئیتر كۆمۆنیستەكان لە هەڵسوڕاوی ...


٦٥ فەرمانبەر بەشدارى خوولێکى فەرمانگەى میدیا و زانیاری بوون\nهەولێر، هەرێمی کوردستان، عێراق (GOV.KRD)- ڕۆژانى سێشەممە و چوارشەممە ڕێکەوتى ١ و ٢/٦/٢٠٢١ى زایینى، فەرمانگەى میدیا و زانیارى حکومەتى هەرێمى کوردستان بە هەماهەنگى لەگەڵ ئەنیستیتۆى کوردستان بۆ کارگێڕی گشتى، خوولێکى ڕاهێنانی و فێربوونى سیستەمى (Information update)یان بۆ بەڕێوەبەر و ڕاگەیاندکارانى سەرجەم وەزارەت و فەرمانگە و دەستەکانى حکومەتى هەرێمى کوردستان کردەوە.\nلەم خوولە دوو ڕۆژەیەدا کە لە لایەن دوو مامۆستاى فەرمانگەوە گوترانەوە و زیاتر لە ٦٥ وتەبێژ و بەڕێوەبەر و فەرمانبەرى ڕاگەیاندنى وەزارەت و فەرمانگە و دەستەکان تێیدا بەشدار بوون، کار لەسەر دوو بەشى سەرەکى کرا. بەشى یەکەم تایبەت بوو بە گرنگى هەواڵ و پەیامى حکومەتى هەرێم و گواستنەوەى ئەو هەواڵ و پەیامە بە شێوەى بەربڵاو لە ڕێگەى ڕاگەیاندن و میدیاوە تا بگاتە زۆرترین کەس و هەروەها هەر لەم بەشە چۆنیەتى نووسینى هەواڵ بە تایبەتمەندی و جۆر و تووخمە سەرەکییەکانی قسەیان لەسەر کرا و نمونەیان بۆ هێنرایەوە و گرنگى بە چۆنیەتى داڕشتن و نووسین و قەبارەى مانشێت و لید و نێوەرۆک و باکگراوەندى هەواڵ درا کە پێویستە لەو سیستەمى (IU) دابنرێت تا بگاتە ماڵپەڕى فەرمى حکومەتى هەرێمى کوردستان.\nلە بەشى دووەمى خوولەکەشدا چۆنیەتى کارکردن بە سیستەمەکە گوترایەوە کە بە چەندین هەنگاوى سانا دەکرێت هەواڵ و ڕیپۆرتاژى ڕاگەیاندکارانى وەزارەت و فەرمانگە و دەستەکان بگات بە ماڵپەڕى حکومەتى هەرێمى کوردستان.\nشایەنى باسە فەرمانگەى میدیا و زانیارى سەرەڕاى گەیاندنى هەواڵ و چالاکى و زانیارى پێویست بە هاووڵاتیانى کوردستان، کار لەسەر پەروەردەکردن و ڕاهێنانى ڕاگەیاندکارانى وەزارەت و فەرمانگە و دەستەکانى نێو حکومەتیش دەدات و بە هاوکارى ئەوان وەک تیمێکى یەکگرتوو پەیام و هەواڵ و چالاکییەکان نیشانى کوردستانیان و دەرەوەى هەرێم دەدرێت.


پوختەی بەشی یەكەمی كتێبی (هونەری جەنگ)ی سۆن تزو ~ asowahab\nپوختەی بەشی یەكەمی كتێبی (هونەری جەنگ)ی سۆن تزو\nهونەری جەنگ لە لایەن بلیمەتی چینی سۆن-تزو لە سەدەی شەشەم پێش لەدایكبوونی عیسا نووسراوە، ئەم بەڵگە نامە گرنگە لەسەر داوای پاشای شانشینی وو (هوو لوو) نووسراوە . سۆن-تزو ئەفسەرێكی لێهاتوو بووەو دوابەدوای نووسینەوەی بەڵگەنامەكەی‌و سەركەوتنەكانی لەمەیدانی جەنگدا بە بەناوبانگترین بلیمەتی بواری سەربازی لەو كاتەو لە ئێستادا دادەنرێت .\nمخطوطة فن الحرب ... باللغة الصينية\nسۆن فەرماندەی فەرماندەكانی پاشانشینی وو بوو . دیارترین ئەوانەی بە ئاشكرا كاریگەری سۆن بەسەریاندا ئاشكرا كردووە جەنگاوەرانی سامۆرای لە ژاپون‌و سوپای شاهانەی ژاپون‌و رێبەری رابوونی چین ماوتسی تونگ و ناپلیۆن پۆنابرت‌و سوپای ئەڵمانیای هیتلەری‌و فەرماندە سەربازییەكانی ئەمریكا كە لە ستراتیژییەتی (شۆك‌و تۆقاندن) لەكاتی رزگاركردنی كوێت‌و پرۆسەی ئازادی عێراقدا بە وردی پابەندی بۆچوونەكانی سۆن-تزو بوونە . لە ئەمرۆیشدا بازرگانەكان‌و كۆمپانیا زەبەلاحەكان بە تەواوەتی پابەندن بە كاركردن لەسەر شێوازی كاری سۆن-تزو .\nدەقی چینی ئەم بەڵگەنامە سەربازییە پێكدێت لە 6هەزار وشەو 13 بەش كە ئەمانەن : دانانی پلان-شەركردن-شەڕی هەڵخەڵەتاندن-مانۆڕی تەكتیكی-بەكارهێنانی وزە-خاڵی لاوازی‌و بەهێزی-هونەری مانۆڕی سەربازی-جۆراوجۆری تاكتیكە جەنگییەكان-هەڵمەت-بەرزای‌و نزمی خاك-9جۆرەكەی زەوی-هێرشكردن بە ئاگر-بەگڕخستنی سیخوڕەكان .\nلەبەر گرنگی كتێبەكە لە جەنگی كەنداودا هەر سەربازێكی ئەمریكی كتێبێكی هونەری جەنگی پێدراوە .\nلەبەشی یەكەمدا تزو دەڵێت : هونەری جەنگ مەسەلەیەكی زۆر گرنگی زیندووە بۆ دەوڵەت (ل13). هەردوای ئەمە دەڵێت : هونەری جەنگ مەسەلەی ژیان‌و مردنە، رێگەیە بۆ كەناری ئارامی یان خاپوربوون، بۆیە بابەتێكە جێگەی ئەوەیە بەدواداچوون‌و لێكۆڵینەوەی لەبارەوە بكرێت . بەهەر حاڵ نابێت بە هیچ شێوەیەك پشتگوێ بخرێت (ل13) . بە بۆچوونی تزو 5 فاكتەر حوكمی هونەری جەنگ دەكەن ئەوانیش : یاسای ئاكاری – ئاسمان – زەوی – سەركردە – سیستەمی گشتی (ل13) .\nلە روونكردنەوەی یاسای ئاكاری دا هاتووە : گونجاندنی نێوان دەسەڵاتدارو شوێنكەوتووانێتی، ئەمەش هانی تاكەكان دەدات شوێنی فەرمانەكانی سەركردەی باڵا بكەون بە بێ دوو دڵی و بێ ترس لە دەرهاویشتەی بڕیارەكان (راهێنانی بەردەوام) وا دەكات هەمیشە ئەفسەر ئامادە بێت بۆ جەنگ ، بێ دوودڵی‌و دڵەڕاوكێ ئەمەش وا دەكات سەركردە هەمیشە ئامادە بێت (ل13-14) .\nلەبارەی ئاسمانەوە دەڵێت : مەبەست شەوو رۆژە، سارد‌و گەرمی ، كاتەكان‌و چوار وەرزەكە ، باو هەور (ل14) .\nمەبەست لە زەوی ، كورتی و درێژی ماوەكە ، مەترسییەكان‌و رادەی ئەمانی ، رووبەرە كراوو بەرتەسكەكان ، ئەگەرەكانی دەربازبوون‌و مردن (ل14) .\nمەبەست لە سەركردە : سەركردنە هێمای باشەو دانایی‌و بە جوانی بەڕێوەبردنی كارەكانێتی، رەفتاری باش بێت‌و زیرەك‌و كەس لە قسەی دەرنەچێت (ل14) .\nمەبەست لە سیستەمی گشتی : شێوەی رێكخستنی سوپاو دابەشكردنی بە شێوەیەكی دروستی یەكەكان‌و پلەی ئەفسەرەكان‌و چاككردنی رێگەكانی (امدادات) بە سوپا‌و كۆنترۆڵكردنی پڕی خەرجییە سەربازییەكان (ل14) .\nپێویستە هەموو سەركردەیەك ئەم شارەزایی باشی لەم 5 فاكتەرە هەبێت ، ئەوەی ئەمانە بزانێت ئەوا سەركەوتوو دەبێت ، پێچەوانەی ئەمەش شكست دەهێنێت .\nبۆیە لەكاتی راوێژو بیركردنەوەدا لە گۆڕەپانی جەنگ بەم پێنج فاكتەرە بەراوردی خۆت بە دوژمن بكە :\nكامتان زیاتر پابەندن بە توخمەكانی یاسا ئاكارییەكان ؟ كام لە سەركردەكانی هەردوو لا توانایان باشترەو لێهاتوون ؟ فاكتەرەكانی زەوی و ئاسمان لە بەرژەوەندی كام لایەنە ؟ كام لایەن یاسا گشتییەكان بە وردی جێبەجێ دەكەن ؟ كام سوپا لەرووی ورەو جەستەیی‌و جبەخانەوە ئامادەن ؟ ئەفسەرانی كام سوپا زیاتر راهێنراوو ئامادەن ؟ كام سوپا زیاتر پابەندە بە بنەماكانی پاداشت‌و سزا ؟ (ل14-15)\nلایەنێكی تر كە سۆن تزو بایەخی پێدەدات بریتییە لەوە كە سەركردە پێویستە لەسەر رۆشنایی هەلومەرجەكان پلانەكانی چاك بكاتەوە‌و ئەو راستییە بزانێت كە هەموو ئەو مەسەلانەی پەیوەستن بە جەنگەوە پشت بە هەڵخەڵەتاندنی بەرامبەر دەبەستێت (جەنگی هەڵخەڵەتاندن) . ((بۆیە ئەو كاتەی هێرش دەكەین، وا خۆمان پیشان بدەین كە ناتوانین هێرش بكەین .. ئەو كاتەش مانۆر‌و جوڵە بە هێزەكان دەكەین ، وا خۆمان پیشان بدەین كە تەمبەڵین، كاتێك نزیك دەكەوینەوە لە دوژمن ئەو وا بزانێت دوورین، كاتێكیش دوور دەكەوینەوە وا بزانێت نزیكین )) ل15 . بەردەوام ئیغرای دوژمن بكە ، وا دەربكەوە كە هەركێ بۆ خۆیەتی‌و دواتر بە تەواوەتی لەناوی ببە . (ل15) . ئەگەر دوژمنەكەت زوو توڕە دەبێت ئەوا چكڵەچزێی بدە تا هار دەبێت ، خۆت وا دەربخە كە لاوازی تا هەڵە گەورەكە بكات (ل16) ئەگەر دوژمن ویستی پشوو بدات ئەو هەلەی پێمەدە . ئەگەر پشووت دا هەوڵدە لە كاتی پشۆكەت تەواو ماندووی بكەی (ل16) . ئەو كاتە هێرش بكە كە ئەو چاوەڕوانی ئە هێرشە نییە، لەو شوێنەش دەركەوە كە ئە پیشبینی نەكردووە لەوێ بیت (ل16) .\nئەو سەركردەیە سەردەكەوێت كە ئیشێكی زۆری لە ژووری سەركردایەتی كردووە پێش دەستپێكردنی جەنگ ، ئەو سەركردەیەش دەدۆڕێت كە ئیشێكی كەمی لە ژووری سەركردایەتی كردووە (ل16) .\nئەمە بوختەی بەشی یەكەمە لە كتێبی هونەری جەنگی (سۆن تزو)\n9:19 مaso wahabno comments


ریاڵ مەدرید ٥ یاریزانی سەرەکیی دەفرۆشێت | ZAnkoLine\nریاڵ مەدرید ٥ یاریزانی سەرەکیی دەفرۆشێت\nیانەی ریاڵ مەدریدی ئیسپانی لەئەنجامە خراپەکانی بەردەوامەو دوێنێ دۆڕانی ژمارە ٤ ی لەلایگا توش هاتو بەیەکجاری بێهیوابوون لەنازناوی لالیگاو لە ئێستاوە بیر لەوەدەکەنەوە کە بگەنە قۆناغی خولی یانەپالەوانەکان لە وەرزی داهاتوودا.\nرۆژنامەی دۆن بالۆنی ئیسپانی لە هەواڵیکیدا لە پێگەی ئەلیکترۆنی رۆژنامەکە نوسیویەتی:\nپیریز لەم هاوینەدا ٥ یاریزانی سەرەکی دەفرۆشێت و شۆرشێکی کڕین بەرپا دەکات بەهێنانی ٣ یاریزانی پلەیەکی جیهانی بۆیانەی مێرەنگی.\nرۆژنامەکە ناوی ئەو یاریزانانەی نوسیوە کە ریاڵ دەیانکڕێ لەوەرزی گواستنەوەی هاوینەدا ئەوانیش نایمار داسیلڤای بەرازیلی و بونوچی ئیتاڵ ی و ئیکاردی ئەرجەنتینی ودیخیای ئیسپانی و هاری کەینی ئنگلیزین و ئەو یاریزانانەش کە لەیانەی شاهانە دەرۆن ئەمانەن:\nکیلۆر ناڤاس و ڤاسکێز و کاسیاو ئەشرەف حەکیمی و کەریم بنزیمان\ntagged with 12th grade, english quiz, grammar, nrt, Rudaw, فیزیا, فەریدون عەبدولقادر, قوباد تاڵەبانی, قوتابی, قوربانی, قەرەداخ, كوردى, لڤین, لالیگا, لانە, مۆڵەتی شۆفێری, مۆبایل, مێباز, مێسی, مەلال کرێکار, مەلای ئاینی, مەلاکرێکار, مەسعود بارزانی, مالکی, مام جەلال, مامۆستا, مامۆستایانی ئاینی, مامە ڕیشە, مرۆڤ, نموونەیی, چێلسی, نێچیرەڤان, نێچیرەڤان بارزانی, نەوشیروان, نەوشیروان مستەفا, نەجمە غوڵامی, چاوان, نایمار, نارنجۆک, ناسر رەزازی, هونەر, هەندەران, هەولێر, هەولێری پزیشکی, هەڵەبجە, هەڵبژاردنەکانی عێراق, هاوڵاتی, وەرزش, وڵات, یەکێتی, یاری, یاریگا, ڕۆناڵدۆ, ڕۆژنامە, ڕۆژی ئاڵا, ڕوداو, ڕیاڵ مەدرید, ژیان, ٣٣ ئایپاد, ڤیدیۆ, کچ, کۆمار, کچی زانکۆ, کچان, کۆتینۆ, کۆتینهۆ, کوڕان, کورد ئایدڵ, کوردی, کوردسات, کوردستان, کوردستان تیڤی, کوردستان٢٤, کیمیا, کیمیاباران, کەلار, کەرکوک, کالیفۆرنیا, کاک مەسعود, کاروان خەباتی, کروز سەرچاوە, کریستیانۆ, گۆڵ, گۆرانی, گەلی کوردستان, گەنجێکی کورد, گەرمیان, پۆلی١٢, پیاو, پیشەیی, پێنجوێن, پێوەدان, پێشەوا, پاریسانجێرمان, پارتی, پریمەرلیگ, پرسیارو وەڵام, zankoline, zanst, ئۆزێل, ئێران, ئەنجامی تاقیکردنەوە, ئەوروپا, ئامۆژگاری, ئاهەنگی دەرچون, ئاوێنە, ئابوری, ئارسنال, ئاشتی هەورامی, بنزیما, بومەلەرزە, بیرکاری, بەناوبانگترین, بەهەشت, بەهجەت یەحیا, بەریتانیا, بەرشەلۆنە, بایۆلۆجی, تورکیا, تەکنەلۆجیا, تاقیکردنەوە, جوگرافیا, جەلال پەرێشان, جەژنی ڕەمەزان, جەژنتان پیرۆز, حەیدەر عەبادی, حەشدی شەعبی, حاجی کاروان, خولی ئنگلیزی, خوێندکار, د.بەرهەم ساڵح, دهۆک, دین, داعش, رۆناڵدۆ, ریال مەدرید, رێختەر, راستەوخۆ, زیندەزانی, زیدان, زیرەک, زەمین لەرزە, زانین, زانکۆ, زانکۆلاین, زانکۆی هەولیری پزیشکی, زانکۆی ڕاپەڕین, زانکۆی کۆیە, زانکۆی گەرمیان, زانکۆی گەشەپێدانی مرۆیی, زانکۆی پۆلیتەکنیکی سلیمانی, زانکۆی سۆران, زاخۆ, سلێمانی, سۆران عمر, سوریا, سێکس, سەلەفی, سەلاحەددین, سەدام حسێن, سەربەخۆیی, سالانە, سان دیگۆ, سانچێز, سحودیە, شاجوان, شارای ئێن ئارتی, شاسوار عبدالواحد, عێراق, عەلی باپیر, عەلی حەمە ساڵح, عەبدول لەتیف سەلەفی, عەبدوڵا کوێخا موبارە, عەرەبی, عارف روشدی, عبداللطیف سەلەفی


نوێژ دەکەم بەڵام هەندێک لە خراپەکان ئەنجام ئەدەم بۆچی نوێژەکەم ڕێگریم لێ ناکات لە خراپە؟: ماڵپەڕی وەڵامەکان\nنوێژنوێژ دەکەم بەڵام هەندێک لە خراپەکان ئەنجام ئەدەم بۆچی نوێژەکەم ڕێگریم لێ ناکات لە خراپە؟\nنوێژ دەکەم بەڵام هەندێک لە خراپەکان ئەنجام ئەدەم بۆچی نوێژەکەم ڕێگریم لێ ناکات لە خراپە؟\nئامۆژگاریم بۆ تۆ ئەوەیە کە : تەوبە بکەیت لەبەر خوای پەروەدگار ، وە بەڕاستی بگەڕیتەوە بۆلای خوای گەورە ، وە گەورەیی و مەزنی ئەوە زاتەت لەیاد بێت کە تۆ سەپێچی دەکەیت !! ، وە سزای خوای پەروەدگارت لەیاد بێت بۆ ئەو کەسەی کە سەرپێچی فەرمانەکانی دەکات .\nوە هەروەها ئامۆژگاریم بۆ تۆ ئەوەیە کە ئەم وتەیەی خوای پەوەردگار بخوێنیتەوە : ﴿نَبِّئْ عِبَادِي أَنِّي أَنَا الْغَفُورُ الرَّحِيمُ (٤٩) وَأَنَّ عَذَابِي هُوَ الْعَذَابُ الْأَلِيمُ﴾ [الحجر: ٤٩ -٥٠] داوای لێ خۆشبوون و رەحمەت بکە لەخوای پەوەردگار و ە هەروەها لە سزای خوای پەوەردگار بترسە.\nبەڵام دەربارەی ئەوەی کە تۆ نوێژ دەکەیت و نوێژەکەت ڕێگریت لێ ناکات لە خراپە ، دەکرێت کە: نوێژەکەت کەمووکروتی تیایە ، چونکە ئەو نوێژەی کە ڕێگری دەکات لە خراپە و شتی نابەجێ بریتیە لە نوێژی تەواو ، ئەو نوێژەی :\n١- بەو شێوازە بێت کە لە پێغەمبەری خواوە هاتووە .\n٢- وە هەروەها دڵی لەلای نوێژەکەی بێت . وە کردەوەکەی بەو شێوازە بکات کە لە سونەتدا هاتووە .\nوە هەموو نوێژێک ڕێگری لە خراپە و شتی نابەجێ ناکات بەڵکو ئەو نوێژە ڕێگری دەکات کە مرۆڤ ئەنجامی بدات بەو شێوازەی کە پێویستە ، خوای پەروەردگار دەفەمووێت : ﴿اتْلُ مَا أُوحِيَ إِلَيْكَ مِنَ الْكِتَابِ وَأَقِمِ الصَّلاةَ إِنَّ الصَّلاةَ تَنْهَى عَنِ الْفَحْشَاءِ وَالْمُنْكَرِ﴾ [العنكبوت:45]\nواتا : ئەو نوێژەی کە ئەنجامی داوە لەسەر شێوازی ڕاست و دروست .\nالمصدر: سلسلة اللقاء الشهري للشیخ محمد بن صالح العثیمین( اللقاء الشهري :١ )\nدروستە لە ڕۆژی ژن هێنان یاخود شوو کردندا نوێژەکان جەمع بکرێ بەهۆی سەرقاڵ بوون بەخۆ ڕازاندنەوە و بەڕێکردنی میوان ؟ ئایا واجبە ئافرەت لە نوێژدا پێى داپۆشێ؟ من كە دەكەومە سوڕى مانگانەوە حەوت ڕۆژ تیا دەبم نازانم كە تەواو ئەبم چۆن نوێژەكانم بگێرمەوە ئایا دروستە كاتێك دەچێت بۆ سوژدە شەرواڵەكەت هەڵبکەى پاشان بچیتە سوژدە؟ باشترین کات کە نوێژی تێدا بکرێت\nسەردان: ١,٦٤٦ بەش: نوێژ\nپرسیاری دواترچۆن فێرخوازی زانست دەبێتە كەسێكی دونیانەویست (زاهد)، وكەسێكی خاكی و بێ فیز و دڵی پەوەست بێت بە خواوە؟پرسیاری پێشترمەبەست چیە بە فیتنە ؟ وه فیتنەیەی کە پێویستە خۆمانی تێوە نەگلێنین کامەیە؟


گونجاندنی ورچی جەمسەری - بابەت\nالرئيسية ⁄ ئاژەڵ و رووەک ⁄ ئاژه‌ڵه‌ی ڕاوکەر ⁄ گونجاندنی ورچی جەمسەری\n1 گونجاندنی ورچی جەمسەری:\n1.1 ورچی جەمسەری:\n1.2 گونجاندنی ورچی جەمسەری:\n1.3 خواردنی ورچی جەمسەری:\n1.4 پاراستنی ورچی جەمسەری لە لەناوچوون:\nگونجاندنی ورچی جەمسەری:\nورچی جەمسەریی، لە زانستیی و زانستییەوە بە (ئورسوس ماریتیماسی) ناسراوە، سەر بە خێزانی ورچەکەیە، ورچە جەمسەرییەکە جگە لە جۆرە بنجۆرەکانی ورچە خۆڵەمێشیەکە، گەورەترین و بەهێزترین ئەو گۆشتەیە کە لەسەر زەوی دەژی، کێشەکەی لەنێوان 410 بۆ 720 کیلۆگرامدایە بەرزییەکەی لە شان نزیکەی ( 1 . 6 م ) ە و لەشی لە نێوان ( 2 . 2 م – 2 . 5 م ) دایە . ورچە جەمسەرییەکە لە هەموو جەمسەرەکانی جەمسەردا دەژی، بۆیە پێی دەوترێت ورچی گەورەی جەمسەری سپی، هەروەها پێی دەوترێت ورچی سپی و ورچی دەریایی و ورچی سەهۆڵی ورچی جەمسەری جەستەیەکی تەواوی هەیە ، سەرێکی بچووک بە بەراورد بە قەبارەی لەشی ، ملێکی کورت ، گوێچکەی خڕی کورت و کلکی کورت . مۆرەکان خۆراکی سەرەکی ورچە جەمسەریەکانن ، بەڵام هیچ گیانلەبەرێکی تر نییە بتوانێت نێچیر بەسەر ورچە جەمسەرییەکەوە بکات ، نە لە مرۆڤ دەترسێت ، دەیکاتە ئاژەڵێکی زۆر ترسناک .\nورچە جەمسەرییەکان لە جەمسەری باکووردا دەژین، کە بە ئەوپەڕی ساردی و نەبوونی دار ەوە بەناوبانگە، یان دارستانەکانکە ئاژەڵ لە بای پێوەندار دەپارێزن، لەگەڵ ئەوەشدا ژمارەیەک ئاژەڵ لە جەمسەری باکووردا دەژین وەک: لامۆس (جۆرێک لە قرچە) ، کەروێشکەکانی جەمسەر، سمۆرەی جەمسەری، موسکی ئۆکسیدگالی، گورگە جەمسەرییەکان، گونجاوترین ورچی جەمسەری باکوور، بەهۆی ئەو سیفەتانەی کە توانای ئەوەی هەیە لەگەڵ بەرەنگارییەکانی زستانی جەمسەری باکوور دا خۆی بگونجێنێت،:\nکە چەخێکی بەهێز و تیژ و بەهێزی هەیە کە توانای هەیە سەهۆڵ هەڵبکات و نێچیر بکوژێت\nکرێمی ورچەکە بە سپی دەردەکەوێت، هاوشێوەی ئەو ژینگەیەی تێیدا دەژی، کە سوودی لێدەبێت بە شاردنەوە و هەڵاواسراو لەناو ئەو ژینگە سەهۆڵاویە سپیەی کە دەوری داوە\nلەژێر تۆوی سپیدا ورچە جەمسەرییەکە پێستێکی ڕەشی هەیە کە توانای ئەوەی هەیە بە کارامەییتر تیشکی خۆر هەڵمژێت .\nتۆوی ورچی جەمسەری لە دوو چین پێکهاتووە، چینێکی فەرووی دەرەوە کە لە قژی درێژ پێکهاتووە و بە چەور، لە بۆرییە بەتاڵو پڕ لە بۆریەکانی لاتسی پڕ هەوا کە چینی ناوەوەی لە توش دائەتەشێنیت ناهێڵێت ئاو بگاتە ئەو کاتەی تەڕ دەبێت و چینێک چەوری هەیە کە لە ( 5 – 10 ) سانتیمەتر ئەستووردەبێت ، کە ورچەکەی بە سەرمایەیەکی وزە دابین دەکات کاتێک کە بۆ خواردن بەردەست نەبێت ، وەک چینێکی ئەنسۆلاکەرەوە کار دەکات بۆ پاراستنی لە سەرما ، یارمەتیشی دەدات بۆ ئەوەی لەسەر ئاو بئاو ئاو بئاوێت .\nورچی جەمسەری هەستێکی بەهێزی بۆنکردن هەیە کە توانای ئەوەی هەیە بزانێت کە لە دوورتر لە 20 میل لە ناو چاڵێکی سەهۆڵی داپۆشراومۆردا مۆرێک هەیە و دەتوانێت بوونی کونی هەناسەی مۆر لە دووری یەک میلەوە بناسێتەوە .\nورچە جەمسەرییەکانی مێینە دەتوانن بەدرێژایی دووگیانییان لە نێو بارۆسەهۆڵەکاندا بمێننەوە و چەند مانگێک دوای لەدایکبوونیش بەبێ ئەوەی پێویستی بە خواردن و ئاو بێت و بەبێ میزکردن و بەکەمزانی سوپاسی ئەو چەورییە بکەن کە لە لەشیان هەڵیاندەگرت و کێشێکی زۆر بەدەست بهێنن پێش ئەوەی بچنە ناو بۆرەوەکە لە لاکەی ترەوە ، وە سوپاس بۆ گۆڕانکاری لە میتابۆلیزم دا لە کاتی نووستن لە ناو بۆرەکەدا لە لایەکەی تر .\nورچی جەمسەری یی پێی گەورەی پێشەوەی هەیە کە یارمەتی ی دەدات ڕیزە ، قاچە پشتیشی کە وەک سکانێک لە ئاراستەکردندا کار دەکەن ، ورچە جەمسەرییەکە دەکات بە مەلەوانێکی لێماو ، هەروەها بە توانای خۆی بۆ مەلەکردن بە بەردەوامی بۆ زیاتر لە 60 میل ( نزیکەی 100 کیلۆمەتر ) بە بێ ئەوەی پشوویەک بدات ، ناوبانگی هەیە .\nورچە جەمسەریەکان پەردەی ڕمەکییان هەیە، یان “پێڵوی سێیەم”، کە رێگەیان پێدەدات باش ببینن لە کاتێکدا لەژێر ئاودا دەتوانن تا 4.6 مەتر ببینن، هەروەها پەردەی پەردەی پارێزگاری لە چاوەکانی دەکات لە کاتی بەفرباریندا\nقاچی ورچە جەمسەریەکان لە بەرگی خوارەوەی توێکڵکەی کە مەترسی خلیسکاندنەوە کەم دەکاتەوە و ڕێگەیان پێ دەدات بە بێدەنگی بێ ئەوەی هەست بە مۆرە نووستووەکان لە نێو بارۆکانیان بکەن .\nخواردنی ورچی جەمسەری:\nمۆرەکان خۆراکی سەرەکی ورچە جەمسەرییەکانن و ورچە جەمسەرییەکان دوژمنێکی دڕندەی زۆرێک لە ئاژەڵەکانی وەک واڵروس و ماسی و مامی بچووک و باڵندەی دەریاو هێلکەکانیانە و دەتوانن لە هاویندا کەلاکی نەهەنگ و مۆر و واڵروو بخۆن و لە هەندێک ڕووەکدا خواردن یان بدەنێ ، بەڵام ئەو خۆراکانەی پێویستیانە بۆیان دابین ناکات . ورچە جەمسەرییەکان بە زۆری تەنیا لەسەر ئەو چینە چەورییە ئەستوورە دەخۆن کە لە ژێر پێستی نێچیری خۆیان ( بلوبێر ) دا دەدۆزرێتەوە ، کە کالۆرییەکی زۆر بۆ دابین دەکات بۆ ئەوەی ئەو چینە قەڵەوە ئەستوورە کە وزە دابین دەکات ، باقی نێچیرەکە بەجێبهێڵێت و باقی ی خۆراکەکەیان هەڵناگرێت بەڵکو بۆ ورچە جەمسەرییەکانی دیکە ، یان ڕێوی جەمسەریی بەجێی دەهێڵێ . ورچە جەمسەریەکان دەتوانن لە چەند ڕێگایەکەوە مۆرەکان ڕاو بکەن ، کاتێک مۆرەکە لە ئاوەوە بۆ خۆر دێتە دەرەوە و ورچەکە بە بێدەنگی دەست دەکات بە دزەکردن تا دەگاتە نزیکی و هێرش دەکاتە سەر ، هەروەک لە یەکێک لە درزەکانی نێو سەهۆڵەکە دەتوانێت بچێتە ناو ئاوەکەوە ، مەلە دەکات تا نزیک دەبێتەوە لە شوێنی مۆرەکە و دواتر بە هاتنە دەرەوەی لە کونی هەناسەی دا سەرسامی دەکات ، بەم شێوەیە شریتی سەرسوڕمانی دەست بکەوێت کە لە ڕێگای هەڵاتن دایدەگرێت و دەگەڕێتەوە ناو ئاوەکە . دوای ئەوەی ورچە جەمسەریەکان دەخۆن ، بە لێکردنەوەی فووەکەیان خۆیان پاک دەکەن .\nپاراستنی ورچی جەمسەری لە لەناوچوون:\nساڵی 2008 حکومەتی ئەمریکا پەسەندکردنی خستنە ناو کاری جۆری ورچی بەمەترسی کراوی جەمسەری ی ی.ن.ک بەهۆی ئەوەی ژمارەی ورچەکانی جەمسەری لەئاکامی لەدەستدانی شوێنی سروشتییان کەمی کردووە . ورچە جەمسەریەکان خۆیان دەگۆڕن بۆ ئەوەی لەسەر سەهۆڵ بژین بەڵام گەرمبوونی جیهان و چالاکییە مرۆییەکان بوونەتە هۆی توانەوەی سەهۆڵ لە هەندێک ناوچەی جەمسەری باکوور لە هاویندا و بێبەشکردنی ورچە جەمسەرییەکانی ژینگەی دروست و کەمکردنەوەی شانسی مۆرەکانی ڕاوکردن ، ژمارەی ورچە جەمسەرییەکان لە ئێستادا مەزەندە دەکرێت لە نێوان ( 22 ) لەو ناوچانەی کە سەهۆڵی دەریای یو بەتەواوی دەتوێتەوە ، ورچە جەمسەرییەکان دەبێت لە هاویندا بەرەو کەنارەکان بکشێنەوە و گرنگی سەهۆڵ لە ژیان و خۆگونجاندنی ورچەکان دەبێتە ورچ دەبێتە ورچ . خواردن لەهاویندا تا جارێکی تر سەهۆڵەکە دروست دەبێتەوە ، لەنێوان خواردنی زبڵو خاشاکدا بۆ ئەوەی لەبرسان دووربێت لەبرسیەتی ، کە ڕەنگە دەرکەون لەژەهراویبوون ، هەروەک سەرنجی شیانی بۆ سەر شوێنی مرۆڤ ڕاکێشاوە کە مەترسی لەسەر ژیانی هەردوولا دروست دەکات و بۆ پاراستنی ورچە جەمسەرییەکان دەبێت هەوڵی نێودەوڵەتی تێکەڵ بکرێت بۆ کەمکردنەوەی کێشەی گەرمبوونی گۆی زەوی و دابینکردنی شوێنی ئارام و ژینگەیەکی پاک و بێگەرد ی بێ لەمێرووکە ی کە ڕەنگە ورچە جەمسەرییەکان بخاتە ڕوو بۆ ژەهراویبوون .\nئاژه‌ڵگونجاندنی ورچی جەمسەری


دوای ئەوەی لە دوایین گەڕانەوەیدا بۆ کوردستان چەند کارێکی هونەریی ئەنجامدا هاوکات هونەرمەندی سەماکاری کورد کاروان عومەر چەند چالاکییەکی دیکەی تایبەت بە هونەری سەمای لەگەڵ ژمارەیەک لە زیندانیان و ژنانی ئاوارەدا ئەنجامدا، وەک هونەرمەندی ناوبراو ئاماژەی بۆ دەکات ئەو چالاکییانەی لەچوارچێوەی توێژینەوەیەکدا ئەنجام داوە کە لە ساڵی ٢٠١٤ـەوە دەستی پێکردووە و یەکەمین هەنگاوی ئەو توێژینەوەیەش لە نەخۆشخانەی "سۆز" و "شەهید سەڵاح"ی دەرونی و هەروەها نەخۆشخانەی "هیوا" بۆ شێرپەنجە ئەنجامدراوە.\nسەبارەت بەو چالاکییە و چۆنییەتی ئەنجامدانی، هونەرمەند کاروان عومەر بە سولی ئۆن وێبی ڕاگەیاند: "لە ڕێگای هاوڕێم ناسک قادر کە هەستا بە ڕێکخستنی کاتەکان لە ڕێکخراوی UNFPAی نێودەوڵەتی لە سلێمانی، توانیم بە سەما سەردانی زیندانیانی ژنان و پیاوانی سلێمانی و ئاوارەکانی هەولێر و ژنانی یەزیدیی ڕزگاربووی دەستی داعش بکەم."\nوتیشی: "سەما بۆ ئەو ژنانەی مۆسیقا و سەما و ژیانی تایبەتیان هەبوو بەڵام و مۆسیقا و ژیانیان لاقە کرا، سەما ئەو ڕابردووەیان دەگەێنێت بە ئێستایان، هیوایەکە بۆ ژیانێکی ئازاد، ژیانێک کە خۆیان چیرۆکەکانیان و خەمەکانیان بگێڕنەوە و بەرەو ژیانێکی نوێ هەنگاو بنێن. لەلایەکی دیکەوە پرۆژەکە بریتیبوو لە سەما بۆ ئەو ژنانەی کە لەدەرەوەی کۆمەڵگا ژیان بەسەردەبەن، سەما بۆ ئەو ژنانەی لە دڵەڕاوکێ و ترسی بەردەوامدا دەژین، وەک چٶن لە کۆمەڵگادا ئازاد نەبوون. سەما بۆ ئەو کەسانەی کە چەندەها پرسیار و گومانیان لەسەر چەمکی ئازادیی هەیە بۆ ئەو زیندانیانەی کە توانیان لەڕێگەی سەماوە جەستەیان بۆ ماوەیەک ئازاد بکەن."\nهونەرمەندی ناوبراو لەدرێژەی وتەکانیدا ئاماژە بە ژنان دەکات و دەڵێت: "بەبۆچوونی من ئەرکی هەموو کەسێکە لە هەر کایەیەکی ڕۆشنبیریدا بێت ژنان نەک لە زیندان بەڵکو لە هەر کوێ بن بەسەریان بکاتەوە، بەڵام سەما نزیکترن چالاکیی جەستەیە کە مرۆڤەکان ڕاستەوخۆ دەخاتە ئێستاوە و لە ونبوون دەیانپارێزێت."\nڕوونیشیکردەوە: "باشترین ڕێکا بۆ جێبەجێکردن و فراوانکردن و بەسەماکردنی ژیانی ڕۆژانەی مرۆڤەکان لە کوردستان، بەسەماکردنی ژیانی ئەو مرۆڤانەیە کە لە رۆخی پەراوێزخستندا ژیانیان دەگوزەرێت، چونکە ئەو کەسانە سوپەر مرۆڤی ڕاستین و سەما و هونەر دەتوانێت ژیانیان سەرلەبەر چارەسەر بکات و ببێتە بەشێک لە ژیانیان."


پەیامی بەڕێز مستەفا هیجری بە بۆنەی رۆژی جیهانی بەرەنگار بوونەوە لەگەڵ مادە سڕكەرەكان\nزایینی: ٢٦-٠٦-٢٠١٣ - هەتاوی: ١٣٩٢/٠٤/٠٥ - ١٧:١٦ تاران\nكوردستان میدیا: لەپەیامەكەی سكرتێری گشتیی حیزبی دێمۆكراتی كوردستانی ئێراندا هاتووە، سپای پاسداران لەئێران مادە سڕكەرەكان بە مەبەستی تێكشكاندنی كەسێتی تاكەكان بەكار دێنێ.\nخوشك و برا بەڕێزەكانم!\nخەسارە بەرین و بەربڵاوەكانی بەكارهێنانی مادە سڕكەرەكان، لەئاستی هەموو جیهاندا و ترس و دڵەڕاوكێی كۆمەڵگای نێونەتەوەیی لەو بەڵا ماڵوێرانكەرە بووە هۆی پێكهاتنی كۆنفرانسێكی نێونەتەوەیی بە مەبەستی بەربەرەكانی لەگەڵ اعتیاد و قاچاخ كردنی مادە سڕكەرەكان لەشاری وییەن پێتەختی ئوتریش لە ١٧ هەتا ٢٦ی ژوئەنی ١٩٨٧ی زایینی(٢٧جۆزەردان هەتا ٥ی پووشپەڕی ساڵی ١٣٦٦ی كۆچی). لەو كۆنفرانسەدا بەڵگەیەك پەسند كرا كە بە پێی ئەو بەڵگەیە رێكارێكی گشتگیر لە پێوەندی لەگەڵ كۆنتروڵ كردنی مادە سڕەكەرەكان لە لایەن وڵاتانی بەشدار لەكۆنفراسەكە دیاری كرا كە ئەوانی ئەركدار كرد لە ئیقدام گەلێكی جیددی نێونەتەوەیی لە پێوەندی لەگەڵ بەربەرەكانی لەگەڵ بە قاچاخ كردنی مادە سڕكەرەكان، ئەو سەنەدە لە رۆژی ٢٦ی ژوئن/ ٥ی پووشپەڕ ئیمزا كرا و لەو كاتەوە ئەو رۆژە وەك رۆژی جیهانی بەربەرەكانی لەگەڵ مادە سڕكەرەكان دیاری كرا.\nحكوومەتی ئێران سەرەڕای ئەوەی یارمەتییەكی دارایی بەرچاو لە رێكخراوی نەتەوەیەكگرتووەكان بە مەبەستی بەربەرەكانی لەگەڵ قاچاخ كردنی مادە سڕكەرەكان وەردەگرێ، بەڵام ئێستا بۆ خۆی بۆتە یەكێك لە تۆڕەكانی هەناردە كردنی ئەو موادە و بڵاو كردنەوەی لە نێوخۆی ئێراندا بە مەبەستی بەرەوپێشبردنی بەرنامەیەكی سیاسی، بە شێوەیەك كە سپای پاسدارانی كۆماری ئیسلامی ئێران بۆ خۆی ئەو ئەركە جێبەجێ‌دەكا.\nلەو پێوەندییەدا رۆژنامەی تایمز نووسیویەتی، قاچاخكردنی مادە سڕكەرەكان ساڵانە بە میلیاردان دولار داهاتی بۆ سپا هەیە و هەروەها یەكێك لەبەرپرسانی كۆماری ئیسلامیش بە رۆژنامەی تایمزیان گوتووە یەكێك لە هاندەرانی سپای پاسداران بۆ ئەو كارە زەربە وەشاندنە لە وڵاتانی رۆژئاوا.\nلە نێوخۆی ئێران سپای پاسدارن مادە سڕكەرەكان بە مەبەستی تێكشكاندنی كەسێتی تاكەكان بەكار دێنێ، بەجۆرێك كە هەموو ئاگادارن لەزیندانەكانی رێژیم كە لەژێر چاوەدێری و لێپرسینەوەی توند و تێژی ئیدارەی زیندانەكان دایە دەستاودەستكردن و كەڵك وەرگرتن لەو مەوادە زۆر بە هاسانی جێبەجێ‌دەكرێ‌و كەم نین ژمارەی ئەو لاوە ئازادیخواز و كەسایەتییە سیاسییانەی كە لەزینداندا موعتاد بوونە.\nئەو سیاسەتە دزێو‌و دژە مرۆڤایەتییە تەنانەت دەرحەق بەو نەتەوەكانیش رەچاو دەكرێ‌كە لاوەكانیان هەستی نەتەوایەتییان بەرزە و بۆ داخوازە نەتەوەیییەكانیان خەبات دەكەن، یەك لەو نەتەوانە نەتەوەی كوردە كە چەند ساڵێكە كەوتۆتە بەر ئەو تاقیكاریە دژوار و ماڵوێرانكەرە. لەپێناو ئەو سیاسەتەشدا كەش و هەوایەكی وایان پێكهێناوە كە مادە سڕكەرەكان زۆر بە هاسانی لەهەموو شوێنێكی كوردستان دەست دەكەوێ، دەست و پێوەندكانی رێژیم كە ئەو مەوادە بڵاو دەكەنەوە بۆ زۆربەی خەڵكی شارەكان و بێ‌گومان بۆ كاربەدەستانی رێژیمیش ناسراون، دەكرێ‌بڵێین بە بێ‌ترس و نیگەرانی ئەو كارە بێ‌شەرمانەیە درێژە دەدەن بە بێ‌ئەوەی نیگەرانیان لە دەست بەسەركردن و سزادان هەبێ.\nئاكامی ئەو كارەی رێژیم بوەتە هۆی ئەوەی كە ژمارەی توشبووان بەو مەوادە بە تایبەت لە نێو لاواندا رۆژبەرۆژ بچێتە سەر، ئەوەش نیگەرانییەكی زۆری بۆ هەموو بنەماڵەكان پێكهێناوە.\nسەرۆكی پولیسی بەناو بەربەرەكانی لەگەڵ مادەسڕكەرەكان لە پارێزگای كوردستان باس لە ٢١هەزار تووشبوو بەو مپوادە لەو پارێزگایە دەكا، بەو حاڵەش "سردار نورووزی" یەكێك لە بەرپرسانی ئەو بوارە دەڵێ: كوردستان پاش ئیلام پاكترین پارێزگا لەپێوەندی لەگەڵ بەكارهێنانی مادە سڕكەرەكاندایە. بە پێی وتەی ئەو بەرپرسانەی رێژیم ئەگەر بەو حاڵەوە پارێزگای كوردستان پاكترین بێ، دیارە وەزعی پارێزگاكانی دیكەی كوردستان دەبێ‌چۆن بێ؟\nخەڵكی ئازادیخوازی كوردستان!\nرۆژانە لەبەر چاومان، دراوسێ‌كەمان، هاوكلاسەكەمان، منداڵان و خۆشەویستەكانمان بە هۆی خووگرتن بە مادەسڕكەرەكان مۆمی تەمەنیان دەتوێتەوە و هەر كام لەوان لەگەڵ ئەو توانەوە، ژیانی بنەماڵەیەكیش لەگەڵ خۆیان دەتوێننەوە، ئەو بەڵایە وەك ئاورێك بەر بۆتە كۆمەڵگەكەمان و خەریكە نەك هەر ئیستا بەڵكوو داهاتووی كۆمەڵگاكەشمان بە وێرانی و رۆژە رەشی دەكێشێ. حكوومەتیش كە دەبێ پارێزگاری لەو سەرمایە گەورەیە بكا كە لاوەكانن، بە شێوەی سیستماتیك لەو دیاردەیە كەڵك وەردەگرێ بۆ لە ناوبردنی پۆتانسێەل و توانایی خەباتی رزگاریخوازی كورد و بەستینی ئەو خەباتە.\nكەوابوو نابێ چاوەڕوان بین كە رێژیم رێگاچارە بۆ رزگاری نەتەوەكەمان لەو كێشە گەورەیە بدۆزێتەوە، بەڵكوو بۆ خۆمان دەست بە كار بین بۆ بەرگری كردن لە تووشبوونی لاوەكانمان بەو نەخۆشیە و چارەسەر كردنی تووشبووان. هەموو تاكێكی كورد لەو بارەوە بەرپرسە و ئەركی سەرشانێەتی كە بە گۆێرەی توانا بەشدار و یارمەتیدەری بەرەوپێش بردنی ئەو پڕۆسەیە بی، دەنا منداڵەكانمان و لاوەكانمان كە سەرمایەی ئەوڕۆ و داهاتووی وڵاتەكەمانن نامانبەخشن. ئەگەر لەو كارەدا لە خۆبردوویی نیشان نەدەین داهاتوومان كۆمەڵگایەكی سڕ، نەخۆش و مردوویە، بۆیە هەتا رۆژێك زووتر دەست بە كار بین گیانی چەند لاوێكمان رزگار كردوە و بەردێكمان لەسەر بناغەی بینای كۆمەڵگایەكی زیندوو‌و بەختەوەری داهاتوو داناوە كە منداڵەكانی ئێمەن.\nئەو ئەركە پێرۆزە دووبەش لە خۆ دەگرێ كە پێویستە هەر دووك ئەرك شانبەشانی یەكتر بەڕێوە بچێ:\nیەكەم بەش، بەشی پێشگیری و وریا كردنەوەی ئەندامانی كۆمەڵگا بەتایبەت لاوەكان و مێرمنداڵانە، لەو بەشەدا زۆرن هێزەكانی كۆمەڵگا كە دەتوانن یارمەتیدەربن:\nمامۆستایانی قوتابخانە و زانكۆكان كە توێژی وریا، زانا و بەرپرس لەكۆمەڵگای ئێمەدان، روونكردنەوە و وریاكردنەوەی لاوان لەسەر كلاسی دەرس و مۆحیتی كاریاندا وەك ئەركێك چاو لێبكەن و لاوەكان لەمەترسی مادە مەرگهێنەرە كارەساتبارەكان وشیار بكەنەوە، دایك و باوكەكان بەشێوەیەكی شیاو ئاگاداری هەڵس وكەوتی منداڵەكانیان و چۆنیەتی هاوڕێكانیان بن، بە تایبەت لەماوەی پشووی هاویندا كە قوتابخانەكان تەعتیلە و زۆربەی قوتابی و خۆیندكارەكان بێكارن و ئێمكاناتی تەفریح و رابواردنی سالمی رۆژانە لە شار و شارۆچكەكاندا نیە یان زۆر كەمە. پێویستە دایك و بابەكان تێبكۆشن كە لەو ماوەیەدا مندالِەكانیان بە كارێكی باش و بەكەڵك بە گوێرەی ئێمكاناتی خۆیان خەریك بكەن.\nمامۆستایانی ئایینی نیشتمانپەروەر لە مزگەوتەكان و دانیشتنیان لەگەڵ خەڵك لە هەر شوینێك، مەترسییەكانی تووشبوون بە مادە سركەرەكان و ئاسەواری ئەو كارە لە بارەی ئایینی و كۆمەڵایەتییەوە باس بكەن و لێی ماندوو نەبن.\nبەڵام بەشی دووهەمی ئەو ئەركە پیرۆزە یارمەتیدان بۆ تەرك پێكردنی ئەو كەسانەیە كە دووچاری ئەو بەڵایە بوون، لەو پێوەندیەدا روو دەكەمە دەوڵەمەندە خێرخۆاز و نیشتمانپەروەركانی وڵاتەكەم بۆ ئەوەی بە تەنیا، یان بە كۆمەڵ لەشارەكاندا هیندێك ناوەندی توانا بەخشی و تەرككردنی ئیعتیاد پێكبێنن و ئێمكاناتی دەرمانی و رەوان دەرمانی لەو ناوەندانەدا بۆ تووشبووان فەراهەم بكەن، پزیشكانی ئەم بوارە و زانایانی بواری كۆمەڵناسی پێویستە لەو ناوەندانەدا یارمەتی بكەن بۆ سەركەوتنی پڕۆسەكە. ئەو بەشداریكردنە لەباری ئەخلاقی، نەتەوەیی و ئایینیەوە ئەركی سەرشانی هەموو لایەكە. ئەوەی ماوەتەوە ئیشارەی پێ بكەم ئەوەیە كە لەم بەشە و لە عیلاجكردنی توشبوواندا پێویستە تاكی تووشبوو وەك نەخۆشێك چاو لێ بكرێ نەك وەك تاوانبارێك و لە جیاتی ئەوەی پەراوێزیان بخەن و لەو ژیانە كە لە راستیدا مەرگێكی لەسەر خۆ و كارەساتبارە، بەتەنیا بە جێیان بێڵێن، لە باری رووحی و دەروونییەوە یارمەتییان بكەین و ورەیان پێ ببەخشین بۆ تەرك كردن و دووركەوتنەوەیان لەو نەخۆشیەی كە تووشی بوون.\nدلنیام ئەگەر هەركەس لەو پێوەندییەدا ئەركی خۆی بە باشی بەڕێوەبەرێ، زۆر لەو نەخۆشانەمان چارەسەر دەكرێن و زۆر كەمتریش تووش دەبن و لە ئاكامدا كۆمەڵگایەكی سالمتر، زیندووتر‌و بەختەوەرمان دەبێ، با هەموومان لە بنیاكردنی ئەو كۆمەڵگایەدا شانازی بەشدار بوونمان هەبێ.\nسكرتێری گشتیی حیزبی دێمۆكراتی كوردستانی ئێران\n٤ی پووشپەڕی ١٣٩٢ی هەتاوی


سیناتۆرانی ئه‌مه‌ریکا ده‌ڵێن هێشـتا له‌سه‌ر ڕیفۆرمسـازی دارایی به ڕێـکه‌وتنێک نه‌گه‌یشـتوون\nی مانگی چوار ٢٦, ٢٠١٠\nسیناتۆر کرستۆفه‌ر دود\nبڕیاره له ئێواره‌ی ئه‌مڕۆ دووشه‌ممه ئه‌نجومه‌نی سیناتی ئه‌مه‌ریکا ده‌نگ بده‌ن له‌سه‌ر ئه‌گه‌ری ده‌سـتکردن به وتووێژه‌کانیان سه‌باره‌ت به به‌رنووسی بڕیارێـکی ڕیفۆرمسـازی دارایی به‌رفراوان که له لایه‌ن سه‌رۆک باراک ئۆباما پـێشـنیارکراوه.\nکۆماریـیه باڵاکان ئاگاهیان داوه به‌شـداری له سه‌ره‌تای وتووێژه‌کان ناکه‌ن مه‌گه‌ر بگه‌نه ڕێـکه‌وتنـنامه‌یه‌ک له‌گه‌ڵ دیموکراته‌کان سه‌باره‌ت به هه‌ندێ نیگه‌رانی کۆماریـیه‌کان که به بڕیارێـکی پارتیزانی له قه‌ڵه‌میان داوه.\nسیناتۆر ڕیچارد شێڵبی له ویلایه‌تی ئه‌له‌باما له ڕۆژی یه‌کشه‌ممه‌دا ڕایگه‌یاند که هه‌ردوو لایان له ڕێـکه‌وتن له‌سه‌ر به‌رنووسی بڕیاره‌که نزیـک‌بوونه‌ته‌وه، به‌ڵام هێشتا دوو تا سێ کێشه‌ی تر به هه‌ڵپه‌سێراوی ماونه‌ته‌وه.\nشێڵبی کۆماریـیه‌کی باڵایه له کۆمیته‌ی کاروباری بانک و خانووبه‌ره و ناوچه شـارسـتانیـیه‌کان له ئه‌نجومه‌نی سیناتی ئه‌مه‌ریکادا.\nکۆمیته‌که به‌رنووسی بڕیاری سه‌قامگیری و بوژاندنه‌وه‌ی دارایی ئه‌مه‌ریکایان بۆ سـاڵی 2010 له ڕۆژی چوارشه‌ممه‌دا په‌سه‌ندکرد به ئومێدی کۆتایی‌هێنان به قه‌رزدانی حکومه‌ت و پاراسـتنی کڕیاران له که‌وتنه ژێر گیروگرفتی دارایی‌یه‌وه.\nسیناتۆر کرس دود له ویلایه‌تی کوننێکتیکته‌وه له ڕۆژی یه‌کشه‌ممه‌داڕایگه‌یاند ئومێده‌واره دیموکراته‌کان بتوانن ده‌نگی پـێویست به ده‌ست بهێنن بۆ به‌ره‌وپـێشـچوونی به‌رنووسی بڕیاره‌که له ڕۆژی دووشه‌ممه‌دا گوتیشی له ڕێـکه‌وتن له‌گه‌ڵ کۆماریـیه‌کاندا نزیکبوونه‌ته‌وه.


داوا له به‌رپرسانی هه‌رێم ده‌كرێت رێگه له‌ته‌عریبكردنی نه‌فتخانه بگرن\nله‌به‌یاننامه‌یه‌كی لیژنه‌ی به‌رگریكردن له به‌رژه‌وه‌ندییه گشتییه‌كان له خانه‌قین كه ئاراسته‌ی سه‌رۆكایه‌تی هه‌رێم‌و حكومه‌ت‌و په‌رله‌مانی كورستان كراوه، به ئاماژه به هه‌وڵی تیرۆر‌و ته‌عریبكردنی كورد له ناوچه‌ی نه‌فتخانه داواكارن ئه‌و ناوچه‌یه بپارێزرێت.\nزریان محه‌مه‌د، ئاوێنه: له به‌یاننامه‌كه‌دا كه وێنه‌یه‌كی بۆسایتی ئاوێنه نێردراوه هاتووه "سیاسه‌تی تیرۆر و ته‌عریبكردنی حه‌وزی حه‌مرین، قه‌ره‌غان، قزره‌بات، ته‌په‌ڕه‌ش و مه‌نده‌لی له‌لایه‌ن حكومه‌تی ناوه‌ند، قاعیده و به‌عس و هه‌موو شوفێنیسته‌كان ، ئێوه به‌رپرسن له پاراستنی ماڵ و حاڵ و زه‌وی و سامانه سرووشتییه‌كانی كوردستان".\nته‌واوی به‌یاننامه‌كه بخوێنه‌ره‌وه:\nسه‌رۆكی حكومه‌تی هه‌رێم\nنوێنه‌رانی كورستان له په‌رله‌مانی عیراق\nبه‌ڕێوبه‌ری ئیداره‌ی گه‌رمیان\nبه‌ڕێز قائیمقامی قه‌زای خانه‌قین\nبه‌ڕێزان ئه‌نجومه‌تی شاری خانه‌قین\nرای گشتی كوردستان\nسیاسه‌تی تیرۆر و ته‌عریبكردنی حه‌وزی حه‌مرین، قه‌ره‌غان، قزره‌بات، ته‌په‌ڕه‌ش و مه‌نده‌لی له‌لایه‌ن حكومه‌تی ناوه‌ند، قاعیده و به‌عس و هه‌موو شوفێنیسته‌كان شارۆچكه‌ی(نه‌فتخانه‌ی)یشی گردۆته‌وه‌و ده‌یان هاوڵاتی بوون به قوربانی كاره تیرۆریسته‌كان. لێره‌دا به‌م خاڵانه‌ی خواره‌وه ئاماژه‌یان بۆ ده‌كه‌ین:\n١. په‌راوێزخستنی خه‌ڵك و به‌رژه‌وه‌ندیه‌كانیان و توانای به‌رهه‌مهێنانی نه‌وت و گاز.\n٢. گۆڕینی میلاكی كۆمپانیاكه له میلاكی نه‌وتی باكور بۆ نه‌وتی ناوه‌ند.\n٣. گۆڕینی ناوه‌كه‌ی بۆ نه‌وتی دیاله.\n٤. پاراستنی ئاسایشه‌كه‌یان خستووه‌ته ئه‌ستۆی ئه‌فسه‌رو پله‌دارو سوپای به‌ڕه‌گه‌ز عه‌ره‌ب.\n٥. جێبه‌جێكردنی پڕۆژه‌ی ستراتیژی له‌گه‌ل كۆماری ئیسلامی ئیران، به‌بێ ئه‌وه‌ی به‌ڕێوبه‌رایه‌تی نه‌وت و ده‌زگا و لایه‌نه په‌یوه‌ندیداره‌كان له ناوچه‌كه به‌شێوه‌ی فه‌رمی ئاگادار بكرێنه‌وه.\nبه‌ڕێزان : ئێوه به‌رپرسن له پاراستنی ماڵ و حاڵ و زه‌وی و سامانه سرووشتییه‌كانی كوردستان، بۆیه داواتان لێده‌كه‌ین به زووترین كات هه‌وڵ بۆ پاراستنی نه‌فتخانه و بایه‌خ به پڕۆژه‌ی گه‌شه‌پێدان و خزمه‌تگوزاری بۆ دانیشتوانه‌كه‌ی، بده‌ن.\nلیژنه‌ی به‌رگریكردن له به‌رژه‌وه‌ندیه گشتییه‌كان


نوێنەری حکومەتی هەرێم لە یەکێتی ئەوروپا: هەڵوێستی فەرمی ئەوەیە کە یەکێتی ئەوروپا ڕێگە نادات ئەو کۆچبەرانە بچنە ناو ئەوروپا\nدلاوەر ئاژگەیی نوێنەری حکومەتی هەرێمی کوردستان لە یەکێتی ئەوروپا\nدلاوەر ئاژگەیی نوێنەری حکومەتی هەرێمی کوردستان لە یەکێتی ئەوروپا ڕایدەگەیەنێت” هەڵوێستی فەرمی ئەوەیە کە یەکێتی ئەوروپا ڕێگە نادات ئەو کۆچبەرانە بچنە ناو خاکی ئەوروپا، لەو چوارچێوەیەش جێگری سەرۆکی کۆمسیۆنی ئەوروپا سەردانی لوبنان و عێراق و هەرێمی کوردستان و ئەو شوێنانە دەکات کە خەڵکی ئەو وڵاتانە لێوەی کۆچ دەکەن، لەگەڵ بەرپرسانی ئەو شوێنانە قسەدەکرێت بەمەبەستی ئەوەی کە چۆن ڕێگە بگیرێت لەوەی خەڵک بەو شێوازە بچنە ئەوروپا. ”\nلەو ڕووەوە دلاوەر ئاژگەیی نوێنەری حکومەتی هەرێمی کوردستان لە یەکێتی ئەوروپا بەدەنگی ئەمەریکای ڕاگەیاند” بۆ یەکێتی ئەوروپا دوای بابەتی ئاسایش، بابەتی هاتنی کۆچبەران بابەتێکی هەستیارە و هەموییان کۆکن لەسەر ئەوەی پێشگیری لێبکرێت. ”\n” لەسەر پرسی ڕێگەگرتن لە کۆچبەران، جێگری سەرۆکی کۆمسیۆنی ئەوروپا سەردانی عێراق و هەرێمی کوردستان دەکات”\nسەبارەت بە ڕای فەرمی یەکێتی ئەوروپا لەسەر کۆچبەرەکانی نێوان سنوری بیلاڕوسیا و پۆڵەندا، نوێنەری حکومەتی هەرێم لە یەکێتیەکە وتی” هەڵوێستی فەرمی ئەوەیە کە یەکێتی ئەوروپا ڕێگە نادات ئەو کۆچبەرانە بچنە ناو خاکی ئەوروپا، لەو چوارچێوەیەش جێگری سەرۆکی کۆمسیۆنی ئەوروپا سەردانی لوبنان و عێراق و هەرێمی کوردستان و ئەو شوێنانە دەکات کە خەڵکی ئەو وڵاتانە لێوەی کۆچ دەکەن، لەگەڵ بەرپرسانی ئەو شوێنانە قسە دەکرێت بەمەبەستی ئەوەی کە چۆن ڕێگە بگیرێت لەوەی خەڵک بەو شێوازە بچنە ئەوروپا، ئێستا ئەو شاندە لە لوبنانن و دواتر سەردانی عێراق و هەرێمی کوردستانیش دەکەن، یەکێتی ئەوروپا مەبەستێتی جگە لە پارێزگاری سنورەکانیان ئەو سەرچاوانەش وشک بکەن کە پەنابەرییان لێوەدێت لەوێوە ڕێگرییان لێبکرێت، ئەو فشارەیان وای لە عێراق کرد کە باڵوێز و کونسڵخانەی بیلا ڕوسیا لە عێراق و هەرێم دابخەن تا ڤیزە نەدرێتە خەڵک، هەروەها فشارییان خستە سەر هێڵە ئاسمانیەکانی تورکیا بۆ ڕێگرن لە گواستنەوەی کۆچبەری ئەو وڵاتانە، وەکو کەناڵێکی دیبلۆماسی یەکێتی ئەوروپا سەردانی عێراق و هەرێمی کوردستان دەکات، چونکە پەیوەندی دیبلۆماسی لەگەڵ هەردولا هەیە. ”\nدلاوەر ئاژگەیی ئەوەشی وت” دەبێت دیراسە بکرێت بزانرێت هۆکارەکانی کۆچکردن چین؟ لە چ ناوچەیەکی هەرێمی کوردستانە زیاتر ئەو کۆچە؟ ئەوە پێویستی بە دیراسەیە من ناتوانم ئێستا لێرەدا بڵێم هۆکارەکانی کۆچ لەبەر ئەوەیە، لەسەر بنەمای ئەنجامی ئەو لێکۆڵینەوە دەتوانرێت هۆکارەکانی کۆچ دەستنیشان بکرێت و چارەسەر بکرێت. ”\n” کەیسی نەبونی ئازادی لە هەرێمی کوردستان کەیسێکە ڕەنگە زۆر قبوڵ نەکرێت لێرە (لە ئەوروپا) کە پەنابەری پێ وەربگرن، چونکە ئەوان خۆیان لەکوردستانن و دۆخەکە دەبینن”\nبەشێک لەوانەی باس لە کۆچی بە لێشاوی خەڵک و گەنجانی هەرێمی کوردستان دەگێڕنەوە بۆ نەبونی هەلیکار و ئازادی، جگە لەوەی پێشتر زیاد ڕەئوف نوێنەری حکومەتی هەرێمی کوردستان لە پۆڵەندا بەدەنگی ئەمەریکای ڕاگەیاندبوو” کەیسی ئەو کۆچبەرانە زۆر زۆر زیانی داوە لە ناوبانگی هەرێمی کوردستان چونکە ئەو کەیسانەی پێشکەشی دەکەن لە پۆڵۆنیا، ئێمە لەدەسەڵاتدارانی پۆڵۆنیا و هەتا لە چاودێرە ئەوروپییەکان لێرە دەبیستین شتی زۆر ناڕاست و ناڕەوا باس دەکەن سەبارەت بە هۆکاری کۆچکردنیان، هی وای هەیە دەڵێت” من ڕۆژنامەنوسم ئەگەر لە کوردستان بژیم ئەوا دەستگیر دەکرێم و ئەشکەنجە دەدرێم، بەشێکیش لەو گەنجانە وتویانە پارتی بەزۆر دەمانێرێت بۆ شەڕی پەکەکە، ئیتر زۆر چیرۆکی هەڵبەستروای تریان دروستکردووە کە عەقڵ قبوڵی ناکات”\nلای خۆشیەوە، دلاوەر ئاژگەیی نوێنەری حکومەتی هەرێمی کوردستان لە یەکێتی ئەوروپا دەڵێت” کەیسی نەبونی ئازادی لە هەرێمی کوردستان کەیسێکە ڕەنگە زۆر قبوڵ نەکرێت لێرە (لە ئەوروپا)کە پەنابەر وەردەگرن، چونکە ئەوان خۆیان لەکوردستانن و دۆخەکە دەبینن ، ئەگەر سەیری سۆشیاڵ میدیای کورد بکەن دەبینین کە خەڵک بەدڵی خۆی شت دەنوسێت، هەندێک شت دەنوسرێت کە ڕەنگە بەپێی یاساکانی ئەوروپاش ڕێگە پێدراو نەبێت و لێپێچینەوەی یاسایی لەسەر دەکرێت، ئەندام پەرلەمان هەیە لەکوردستان لێدوان دەدات دەڵێت” ئازادی لەکوردستان نیە، باشە ئەگەر ئازادی نەبێت چۆن دەتوانێت لەبەردەم بیست کەناڵی ڕاگەیاندن لێدوان بدەیت بڵێی ئازادی نیە؟! واتە خۆی هەڵسوکەوتەکە پێچەوانەی بانگەشەکەیەیە و خۆی وەڵامی خۆی دەداتەوە”\n”جگە لەوەی هەرکەس باسی بونی مەترسی و هەڕەشە و گرتن بکات لە وڵاتەی کە کۆچی لێوەکردووە، دەبێت بە بەڵگە بیسەلمێنێت بۆ ئەو وڵاتەی کە داوای مافی پەنابەری لێدەکات. ”دلاوەر ئاژگەیی نوێنەری حکومەتی هەرێم لە یەکێتی ئەوروپا وایوت”\n” ئەوەی حکومەتی هەرێم زیاتر ڕەنگە بتوانێت بۆ ئەو کۆچبەرانەی بکات ئەوەیە هەوڵی ئاسانکاری تەواو بدات بۆ ئەو کۆچبەرانەی دەیانەوێت بگەڕێنەوە بۆکوردستان ”\nپێشتر چەندین جار هەواڵی ئەوە بڵاوکرایەوە کە شارەوانی میونیخ و حکومەتی ئەڵمانیا بڕیاریان داوە بە پاس ئەو کۆچبەرانەی نێوان سنوری بیلاڕوسیا و پۆڵەندا بگوێزنەوە بۆ ئەڵمانیا و مافی پەنابەرییان پێ بدات. ”\nبەڵام نوێنەری حکومەتی هەرێمی کوردستان لە یەکێتی ئەوروپا دەڵێت” کێشەکە تۆزێک ئاڵۆزە، چونکە ئەگەر وڵاتێکی وەک ئەڵمانیا یا هەر وڵاتێکی تر ئامادەبێت بۆ وەرگرتنی ئەو کۆچبەرانە دەبێت لەگەڵ یەکێتی ئەوروپا هەماهەنگ بکات، یانی کۆی گشتی یەکێتی ئەوروپا هەماهەنگی لەسەر بدات بۆیە بەبۆچونی من ئەوە کەمێک قورس دەبێت بۆ ئەو وڵاتانە، جگە لەوەش زۆر جار لەلایەن هەندێک سایت و ڕاگەیاندنەوە ئەو دەنگۆیانە بڵاوکراونەتەوە بەڵام بڕوا پێکراو نەبوون. ”\nدەربارەی هاوکارییەکانی حکومەتی هەرێمی کوردستان بۆ ئەو کۆچبەرانە؟ نوێنەری حکومەتی هەرێم لە یەکێتی ئەوروپا وتی” وەک دەزانرێت بیلا ڕوسیا وڵاتێکی داخراوە نەک نوێنەرایەتی هەرێم تەنانەت حکومەتی عێراقیش نوێنەری نیە، بەڵام لەدیوی پۆڵەنداوە بڕیارە نوێنەری حکومەتی هەرێم سەردانیان بکات هەروەها پەیوەندی بە لایەنی پۆڵەندی کردووە کە دەزگای خێرخوازی بارزانی بچێت بۆ هاوکاری کردنی ئەو کۆچبەرانە. ”\nدلاوەر ئاژگەیی زیاتر وتیشی”ئەوەی حکومەتی هەرێم زیاتر ڕەنگە بتوانێت بۆ ئەو کۆچبەرانەی بکات ئەوەیە هەوڵی ئاسانکاری تەواو بدات بۆ ئەو کۆچبەرانەی دەیانەوێت بگەڕێنەوە بۆکوردستان. ، چونکە وڵاتی سێیەمە ناتوانرێت هیچ بکرێت. ”\nڕاپۆرتێک لەوبارەوە-دلاوەر ئاژگەیی Nov 15-021


قسە لەسەر بەشیك لەم بابەتانەی رێگای كوردستانی ئازیزە ,كەبەشێكی بەرچاوی رۆژنامەكە و زۆربەی ژمارەكانی ,چ لەژێر ناونیشانی سەر وتار یا بابەتی سیاسی , بەناوی كەسییەوە بڵاودەكرێنەوە , گوتارەكانیش راستەوخۆ , یا وەك خاوەنەكانیان بە ئاراستەی گوتار و سیاسەتی حزب لێكدانەویان بۆ دەكرێت .لەگەڵ رێزم بۆ هەموو ئەوبەرێزانەی بە بابەتی جۆراوجۆر و تەژی لەسوودو زانیاری رۆژنامەكە دەوڵەمەند دەكەن , بەو هاورێیانەشەوە كە دیدگا و بابەتەكانیان ئامانجی ئەم نووسینەن .\nئەم گوتارە , زیاتر لەژیر ناو و روانگەی قۆناخی رزگاری نیشتمانی نەك هەر باس , بەڵكو بەردەوام جەخت لە پێكهاتەكانی عێراق ونالەباریی باری ئەمنی وهەژموونی میلیشیات و گەندەلی و حكومرانی قووڵ و داگیر و دابەشكاریی عێراق دەكات, بەڵی , ئەم بابەتانەو زۆریتریش جێی بایەخن وكاریگەرییان بەسەر هەرێمی كوردستانەوە هەیە و,ئاریشە گەلێكن ,چارەسەركردنیان بەشیكە لەئەركی تێكۆشانی رزگاری نیشتمانی گەلەكەمان ,\nسەرەرای ئەم راستییانە , وادەزانم لەم شیوازە گوتارە دا هیشتا خال نەخراوەتە سەرپیت و كاڵایەك نیە بەقەد باڵا و ئامانجە هەنووكەییەكانی تیكۆشان ناپێكێ , بەراورد بە ماڵە وێرانكراوەكەی هەرێمی كوردستان و پێداویستی وداواكارییەكانی خەڵك, جۆرێك لەبازدان وچاونووقان گیراوەتە بەر ,وەك ئەوەی دەسەڵاتی هەرێم خێلەكی و حكومەتی قووڵ نەبێت و لە رووی میلیشیاییش زۆر لەپێش بەغداوە نەبێ!!,دەبێ بپرسین ئەرێ برسیكردنی خەڵك و زەوتكردنی قوتی ڕۆژنەی و هەتكردنی ئازادییەكان وتیرۆركردن وهەرەشەی سەر رۆژنامەوانان وچالاكوانان و لە كونجی زیندان ئاخنینیان , میلیشیاكانی بەغدا پەیرەوی دەكەن ؟ ئەری ئەوە سی (30 ) ساڵە ئەم هەرێمە وخەڵكەكەی كێ نابووت و بەشبەشی كردوون ؟,گەر تۆزی نزیكتری كەینەوە , ئەرێ جۆرێك لە گەمارۆی سەرحزبی شیوعی و شەری دەروونی وكڕینی كادیرەكانی , تەزویر ودزینی دەنگەكانی , حكومەتی قووڵی بەغدا پیادەی دەكات ؟, دیسان دەپرسین ئەرێ لەرێی گوتاری رۆژنامەكەمان , دەمانەوێ لە ماوەی نێوان كۆنگرەكانی حزب وخەباتی هەنووكەییدا خەڵك وهاورێیان بۆ نەمان یا سووككردنی هەژموونی شیعەگەرایی لە بەغدا جۆشدەین ؟, لە كاتێكا نە بارەگا و رێكخستنێك نە پەیوەندییەكی بەرچاویشمان نە لەئاستی فەرمی نە لەئاستی حزب ولایەنەكاندا لەگەڵ بەغدا نیە , لەهەرێمی كوردستان كاتیك بەبەرچاوی خەڵكەوە , هێزیكی كوتەك بەدەست هەڵدەكوتێتە سەرپەرلەمان و هیچ دامەزراوەیەكی بە ناو فەرمی وحكومی ناتوانێ خاوەندارێتی لێبكات , رێككەوتنی پەنجا ساڵە وگرێبەستەكانی وزە وپەیوەندی لە گەڵ دەوڵەتانی ناوچەكە و.. هتد وەڵامی ئەوپرسیارەی ئەوانە لە كوێوە ئاراستە دەكرێن وسەر بەكێن دەستدەكەوێ ؟ بێگومان نەخیر..\nواتا , دووركەوتنەوە وخۆلادان لە بابەتی سەرەكی لەسەر ئەرزی واقیعدا ,لە گوتاریكی وادا ,پشتگیری لەدەستدەدەین وجۆرێك لە خاوبوونەوە وساردی لێدەكەوێتەوە .\nبوونی رەخنەو سەرنج لە هەمبەر گوتارێكی لەم جەشنەدا ,یا بە پێویستزانینی گوتاریك كە گوزارشت لە ویست و داخوازییەكانی شەقامی كوردستان بكات وراستەوخۆ كێشە بنەڕەتی ورۆژ انەییەكانی هەرێم بخاتەروو و ئاماژە بەلایەنی بەرپرس بكات وچارەسەری بابەتی , بێ سڵەمینەوە بخاتەروو ,گوتارێكی لەم شێوەیە كە لەئاستی داواكاریی خەڵك وگوتاری حزبێكی پڕ ئەزموونی بەرهەڵستكاربێت ,پێموانیە بە وتارێكی سۆزداریی و بە بەكارهێنانی سۆزی خەڵك پۆلین بكرێت , شیاو نیە بە بیانووی گوتاری پۆپۆلستی لە زەروورەت وبایەخی كەمبكرێتەوە ,راستە نكلۆڵی لە بوون و زیانی گوتارێكی لەم چەشنە لە بزووتنەوە جەماوەریی و ناڕەزاییەتییەكانی خەڵكی هەرێمی كوردستان ناكرێت .\nبۆئەوەی گوتاری حزب یا ئەو دیدارە میدیایی و رۆژنامەوانییانەی پتر لەسەر سیاسەتی حزب هەژماردەكرێن , زیاتر مۆركێكی لۆكاڵی وبەرهەڵستكارانە وەربگرێت وپەسەندی هاورێیان و بنكەی حزبییمانبێت لەپێشدا , پێویستە وردتر تەرجەمەی سیاسەتی حزب بكات و داخوازییە هەنووكەییەكانی خەڵك لەسەر گۆرەپانی كوردستاندا بخاتەروو .


کۆچکردنی دووەم بۆ وڵاتی حەبەشە\nئیبنو ئیسحاق رەحمەتی خوای لێبێ لە ئوم سلمەوە خوای لێ ڕازیبێ دەگێڕێتەوە دەفەرموێت :(کاتێ پێغەمبەر ﷺ بینی هاوەڵانی تووشی چۆن بەڵایەک بوون وە خۆیشی خوای گەورە پەنای داوەو مامیشی بەرگری لێ دەکات،و کەس ناتوانێت هیچی بەرامبەر بکات و زانیشی کە هیچی پێ ناکرێت بەرامبەر ئەو موسوڵمانانە ئینجا پێی فەرموون: ئەگەر بچوونایە بۆ خاکی حەبەشە چونکە پاشایەکی لێ یە کەس ستەمی لێ ناکرێت لای ئەو وە وڵاتی کەسانی ڕاستگۆیە،بڕۆن تاکو خوای گەورە درووی خێرتان لێ دەکاتەوە لەم بارەی کە ئێوه تیایدان ، دەفەرموێت: ئیتر لەوکاتەوە هاوەڵانی پێغەمبەر ﷺ بەڕێکەوتن بەرەو خاکی حەبەشە لە ترسی هەڵگەڕانەوە و پاشگەزبوونەوە و دوور خستنەوە لە ئاینی ئیسلام).\nئینجا بەڕێکەوتن بەرەوە خاکی حەبەشە،وە ئەو مسوڵمانانەی کە کۆچیان کردبوو جگە لەو کوڕو مناڵانەی پێیان بوو کە لەوێ لەدایک بوون، ژمارەیان تەنها هەشتاو سێ موسڵمان بوو، گومان هەیە لەوەی عەمماری تیابووبێت، وەیەکێک لە کۆچکردوان لە ڕێگەی وەفاتی کرد. وەک زوبەیری کوڕی عەوام خوای لێ ڕازیبێ دەفەرموێت:( خالیدی کوڕی حزام کۆچی کرد بۆ خاکی حەبەشە لە ڕێگەدا مارێک گەستی و وەفاتی کرد خوای گەورەش سەبارەت بەو ئەم ئایەتەی دابەزاند:(وَمَن يُهَاجِرْ فِي سَبِيلِ اللَّهِ يَجِدْ فِي الْأَرْضِ مُرَاغَمًا كَثِيرًا وَسَعَةً وَمَن يَخْرُجْ مِن بَيْتِهِ مُهَاجِرًا إِلَى اللَّهِ وَرَسُولِهِ ثُمَّ يُدْرِكْهُ الْمَوْتُ فَقَدْ وَقَعَ أَجْرُهُ عَلَى اللَّهِ وَكَانَ اللَّهُ غَفُورًا رَّحِيمًا ( ۱۰۰) النساء).\nبەدەرچوونی هەواڵی کۆمەڵێک کە گەشتونەتە حەبەشە دەست بەجێ و بە پەلە قوڕەیش نوێنەری خۆیان ئاراستەی نەجاشی پادشای حەبەشە کرد.\nئیبنو عەباس خوا لێی ڕازیبێ دەفەرموێت(کاتێ پێغەمبەر ﷺ لە شاری مەککە بوو ترسا لە هاوەڵەکانی کە هاوبەش پەیداکەران ئازاریان بدەن، لەبەرئەوە جەعفەری کوڕی ئەبوطالب و ئیبنو مەسعود لەگەڵ چەندین هاوەڵی خۆیدا ناردنی بۆ لای نەجاشی پاشای حەبەشە،کاتێ ئەم هەواڵە گەیشت بە هاوبەش پەیداکەران ئەوانیش نوێنەری خۆیان کە عەمری کوڕی عاص بوو لەگەڵ تاقمێک لە قوڕەیشیەکان ناردیان و پێش موسڵمانەکان خۆیان گەیاندە لای نەجاشی وە پێییان ڕاگەیاند و وتیان:پیاوێک لە قوڕەیش پەیدا بووە کە قوڕەیشیەکان بەبێ عەقڵ دەزانێت و ڕەخنە لە ئاینەکەیان دەگرێت و پڕوپاگەندەی ئەوە دەکات کە پێغەمبەرە، تاقمێکی لە هاوەڵانی خۆی ناردووە کە خەڵکانی لای ئێوەش تووشی ئەو ئاژاوەیە بکەن ئێمە پێمان خۆش بوو کە پێشوەخت بێینە لای تۆ و ئەم هەواڵەت پێ بگەیەنین بۆ ئەوەی ئاگات لە خۆت بێت، ئینجا نەجاشی وی:ئەگەر ئەوان هاتن منیش گوێ دەگرم بۆ قسەکانیان تا بزانم چییەو چی نییە و چی دەڵێن. گومان وایە کە قوڕەیش دووجار عەمری کوڕی عاصی ناردبێت بۆ حەبەشە، جارێکیان لەگەڵ عەمماری کوڕی وەلید، وەجارێکیان لەگەڵ عەبدوڵای کوڕی ڕەبیعە.\n(دوای گەشتنی هاوەڵە کۆچکارە بەڕێزەکانی پێغەمبەری خوا ﷺ بۆلای نەجاشی،ئینجا قوڕەیش بۆ دواجار دەست بەجێ عەمری کوڕی عاص و عەمماری کوڕی وەلید لەگەڵ چەندین خەڵات و دیاری گران بەهایان ئامادە کرد بۆ ئەوەی نەجاشی و وەزیرەکانی پێ قایلکەن تا ئەو کۆمەڵەیان پێ بسپێرنەوە).\nئوم سەلەمە رەزای خوای لێبێ دەفەرموێت:(کاتێ دابەزین لە خاکی حەبەشە چوینەلای چاکترین دراوسێ کە ئەویش نەجاشی بوو لای ئەو ئەمین بووین لە ئایین و باوەڕی خۆمان، وە خوای خۆمان دەپەرست و تووشی ئازار نەدەبووین،وە کەس ئازاری نە دەداین و گوێمان لە هیچ شتێک نە دەبوو کە پێمان ناخۆش بێت،کاتێ ئەم هەواڵە گەیشت بە وڕەیش کۆبوونەوە لەناو خۆیاندا پیلانی ئەوەیان کێشا کە نوێنەرێ بنێرن بۆ لای نەجاشی ئینجا دوو پیاوی پایە بەرز و زمان زانیان نارد لەگەڵ چەند خەڵاتێکی گران بەها کە ئامادەیان کرد بوو بۆ نەجاشی لەو شتانەی کە زۆر لای خۆشەویست بوو لە شاری مەککە ، وە چاکترین دیاری لای نەجاشی پێستەی نایاب بوو، بۆیە پێستەیەکی یەکجار زۆری نایابیان بۆ کۆکردەوە وە بۆ هەموو بەتریکێک (واتە:زانا گاورەکان)لە بەتریکەکانی چوار دەوری نەجاشی خەڵاتی باشیان بۆ ئامادەکردن ئینجا ئەم خەڵاتانەیان لەگەڵ عەبدوڵای کوڕی ئەبو ڕەبیعە کوڕی مەخرەمەی مەخزومی و عەمری کوڕی عاصی کوڕی وائلی سەهمی دا نارد، وە فەرمانیان پێ کردن وە پێ یان وتن:ئەگەر چوون لە پێش دا بچن بۆلای بەتریقەکان و هەر بەتریقێک خەڵاتی گرانی خۆی پێشکەش بکەن پێش ئەوەی قسە لەگەڵ نەجاشی دا بکەن، ئینجا کە خەڵاتەکانیان پێ دان دوایی قسە لەگەڵ نەجاشی دا بکەن وە داوای لێ بکەن کە ئەو کۆمەڵەتان پێ بسپێرنەوە تا بیگێڕنەوە بۆ ئێمە.....\nئوم سەلەمە رەزای خوای لێبێ دەفەرمووێت: بەڕێکەوتین تا گەیشتینە لای نەجاشی ئێمە لەوێ لە چاکترین جێگەو لای چاکترین دراوسێ بووین وە (دەفەرمووێت) هیچ بەتریکێک لە بەتریکەکان نەمان کە خەڵاتی خۆی وەرنەگرێت پێش ئەوەی قسە لەگەڵ نەجاشیدا بکەن، ئینجا هەردووکیان بە بەتریکەکانیان وت:کەسانێک لە ئێمە هاتوون بۆ وڵاتی پاشای ئێوە کە هەرزەو نەفامن و لە ئایینی قەوم و هۆزی خۆیان لایان داوە وەنەش هاتونەتە ناو ئایینی ئێوەوە، بە ئاینێکی داهێنراو هاتوون کە ئێمە نازانین چییە؟ وە ئێوەش ئەو ئاینە ناناسن، وە ئێمەش بۆلای پاشای بەڕێزی ئێوه نێرراوین لەلایەن سەرکردایەتی خەڵکی خۆمان کە ئێمەیان ناردووە بۆ ئەوەی پێمان بسپێرنەوە تابیانگێرینەوە، چونکە خزم و عەشرەتی خۆیان باشیان دەناسن و دەزانن عەقڵیان چۆنە و تاچ ڕادەیەک نەزان و هەرزەن، ئەمانە ئاین و ئاوەڕی ڕاستیان نیە،بەتریکەکان هەموویان بەم قسانە ڕازی بوون و پاشان خەڵاتەکانی خۆیانیان نزیک بە نەجاشی کردوەو نەجاشی لێی وەرگرتن و چوونە ژوورەوە وەسجدەیان بۆ نەجاشی برد...یەکێکیان لای دەستی ڕاستی نەجاشییەوە دانیشت ئەویش عەمری کوڕی عاص بوو وە ئەوی تریشیان لای دەستی چەپی یەوە دانیشت،ئینجا قسەیان لەگەڵ نەجاشی دا کرد و پێ یان وت:ئەی پاشا کەسانێک لە ئێمە هاتوون ۆ وڵاتی ئێوە،منداڵانێکی هەرزەو نەفامن لەئاینی کەسانی خۆیان لایان داوە و نەهاتونەتە ناو ئایینی ئێوەش، ئاینێکی دروستکراوی تازەیان داهێناوە کە ئێمە نایناسین و نایزانین و ئێمەش پیاو ماقوڵان و سەرکردەکانی خەڵکی خۆمان ئێمەیان ناردووە بۆ لای جەنابتان بۆ ئەوەی پێمان بسپێرنەوە چونکە ئێمە شارەزاترین کە ئەوانەچین و چ کارەن و ئاینیان چییە و چی نییە، پێمان بسپێرەوە با بیانگێڕینەوە بۆ وڵات و ناو خزمانی خۆیان و لێتان دووربخەینەوە.\nنەجاشی توڕە بوو وتی:وەڵاهی کاری واناکەم بانگیان دەکەم و پرسیاریان لێ دەکەم تا بزانم ئەوی ئێوە دەیڵێن ئەوان وڵامیان چییە؟ ئەگەر وەکو ئەوەی ئێوە دەیڵێن ڕاست بێت ئەوا پێتان دەسپێرمەوە و بیانگێڕنەوە بۆ ناو قەومی خۆیان، بەڵام ئەگەر وانەبوو بە هیچ جۆرێک ئەوانتان پێ نادەمەوەو پشتگیریشیان لێ دەکەم و بەچاکترین شێوە ڕەفتاریان لەگەڵ دەکەم تا لە لای من بمێننەوە. ئینجا نوێنەر نێردرا بۆلای هاوەڵانی پێغەمبەر ﷺ وە بانگکران کاتێک نوێنەرەکان هاتن، هاوەڵانی پێغەمبەر ﷺ کۆبوونەوە لە ناو خۆیاندا هەندێکیان بە هەندێکیان وت:باشە چی بڵێین بەم پاشایە؟ وتیان:وەڵاهی ئەوەی دەیزانین پێی دەڵێین ئیتر چی دەبێت با ببێت.\nلە ڕیوایەتێکی تردا دەفەرموێت:(کە نەجاشی نوێنەری نارد بۆ لامان جەعفەری کوڕی ئەبوطالب پێی وتین:کەس قسە نەکات من ئەڕۆم وتار بێژی ئێوە دەبم، (دەفەرموێت)ئێمەی هاوەڵانی پێغەمبەر ﷺ چووین تا گەیشتینە دەرگای نەجاشی لەوێ وتمان:ئایا ڕێگە دەدەن بەپیاوانی خوا بێنە ژوورەوە؟ نەجاشی وتی:ڕێگەیان پێبدەن پێشوازی و مەرحەبا لە پیاوانی خوا،دەفەرموێت:کاتێ هاوەڵان هاتنە ژوورەوە سەلامیان کرد(واتە:سوجدەیان نەبرد)و ڕۆیشتنە ژوورەوە چوونە بەردەم نەجاشی لە جێگەی دانیشتنەکەیدا بوو عەمری کوڕی عاص لای ڕاستی یەوە بوو،وە عەمماریش لای چەپیەوە بوو،وە(قەسیس و ڕاهیبەکان)بە دوو ڕیز دانیشتبوون وە عەمروو عەمماریش پێیان وتبوون:ئەمانە سوجدە نابەن بۆ پاشا، تەنها بۆ خوای خۆیان نەبێت، ئینجا عەمرو عەمماریش وتیان:نابینن ئەی پاشا ئێمە ڕاستمان کرد لەگەڵتدا بەو سڵاوەی کە پێویستە ڕێزت لێ بگیرێت ئەوان ئەنجامیان نەدا. نەجاشی وتی:بۆ ئەو سڵاوەی کە شایستەی منە نەتان کرد لەگەڵ مندا؟(واتە:سوجدە بردن)؟\nموسوڵمانەکانیش وتیان:ئێمە سڵاومان لێ کردیت بە سڵاوی ئەهلی بەهەشت بەسڵاوی فریشتەکان. ئینجا نەجاشی ، ئوسقوفەکانی خۆی بانگ کرد و ئینجیلەکانیان کردەوە، پاشان پرسیاری لە هاوەڵانی پێغەمبەر ﷺ کرد وتی:ئەم ئاینە چیە کە ئێوە لە سەری جیابوونەتەوە لە کەسانی خۆتان و نەهاتوونەتە ناو ئاینەکەی من و نەچونەتە ناو ئاینی هیچ کەسێک لە گەلانی سەر زەوی؟\nجەعفەر لەوڵامدا فەرمووی:(ئەی پاشا ئێمە کەسانێکی نەفام بووین،بتمان دەپەرست و مردارەوە بوومان دەخواردو ئیشی خراپەمان دەکردو و پیوەندی خزمایەتیمان دەپچراندو لەگەڵ دراوسێدا خراپ بووین، بەهێزمان لاوازی دەچەوساندەوە، تا خوای گەورە، پێغەمبەرێکی ﷺ لە ناوماندا نارد ئەو پێغەمبەرەی کە عیسا علیە السلام مژدەی پێداوە دێت وە ناوی ئەحمەدە بە باشی نەژادو خوڕەوشت و داوێن پاکیمان ناسیوە بانگی کردین بۆ لای خوا کە بەتەنها بیپەرستین و واز لە ئاینی ئەفسانە بهێنین کە باوک و باپیرانمان لە سەری بوون کە بت و دار پەرستن بووە، وە فرمانی پێکردین کە ڕاستگۆ بین و دەست پاک بین و خزمایەتی ئەنجام بدەین و لەگەڵ دراوسێدا چاک بین و دوور بکەوینەوە لە خوێن ڕشتن و دووبەرەکایەتی وقسەی درۆ و ئاژاوە نانەوەو بوختان کردن بۆ ئافرەتی داوێن پاک و خواردنی ماڵی هەتیوو وە فرمانی پێکردین کە خوای گەورە بە تەنها بپەرستین و هاوبەشی بۆ بڕیار نەدەین وە فەرمانی پێکردین کە نوێژ بکەین و ڕۆژوو بگرین.\nنەجاشی زۆر سەری سوڕما بەم قسانە، وە جەعفەریش بەردەوام بوو لە قسەکانیداو کارە گرنگەکانی ئیسلامی بۆ ڕوون کردەوە، پاشان فەرمووی:ٚئێمە ئەو پێەمبەرەمان بەڕاست زانی وباوەڕمان پێ هێناو شوێنی کەوتین بەم جۆرە خوای گەورەمان پەرست و هاوتامان بۆ بڕیار نەدا و ئەوەی لێی حەرام کردبووین بە حەراممان زانی وە ئەوەی بۆی حەڵاڵ کردبووین بە حەڵاڵمان زانی، بەڵام خزمانمان هەڵیان کوتایە سەرمان و ئازار و ئەشکەنجەیان داین و وایان لێ کردین کە لە دین وەرگەڕێین و ویستیان لە خواپەرستی یەوە بمان گەڕێننەوە بۆ بتپەرستی، وە ئەوەی ئێمە بە خراپمان دەزانی دەبوو بە چاکی بزانین لەمەودوا، کاتێ زاڵبوون بەسەرماندا و ڕێگەیان لە چوونە ناو ئەو ئاینە لێگرتین،ئێمەش بەرەو وڵاتی تۆ کەوتینە ڕێ و لەناو هەموو وڵاتاندا تەنها تۆمان هەڵبژارد و پێمان خۆش بوو کە ببینە دراوسێی تۆ و هیوامان وابوو کە بەهیچ جۆرێک ستەممان لێ نەکرێت لەلای تۆ ئەی پاشا.\nپاشان نەجاشی بە جەعفەری وت:ئایا لەو ئاینەی خوا ناردوویەتی لە وتەی خوا هیچت پێیە بۆمان بخوێنیتەوە؟ جەعفەر خوا لێی ڕازیبێ فەرمووی:بەڵێ :نەجاشی وتی:هەندێک لەو قورئانەم بەسەردا بخوێنەرەوە، جەعفەریش دەستی کرد بە خوێندنەوەی سەرەتای سورەتی مریم (کهیعص)کە سورەتێ بوو لەسەرەتاوە باسی پێغەمبەرە بەڕێزەکانی بەنی ئیسرائیل دەکات بەتایبەتی شێوەی لەدایک بوونی عیسای کوڕی مەریەم علیه السلام (دەفەرموێت): کە خوێندی وەڵاهی نەجاشی گریا فرمێسک له چاوی ڕژا هەتا ڕیشی تەواو تەڕکرد هەروەها ئوسقوفەکانیش ئەوەندە گریان تا کتێبەکانی بەردەمیان تەڕکرد دوای ئەوە نەجاشی وتی:وەڵاهی ئائەمە و ئەوەی عیسا علیە السلام پێی هاتووە هەردووکیان لەیەک جێگاوە دەرچوون،بڕۆن وەڵاهی بەهیچ جۆرێک تەسلیمی هیچ کەسێکتان ناکەم....\nئوم سەلەمە رەزای خوای لێبێ دەفەرموێت:کاتێک عەمرو عەممار لەوێ دەرچوون و ئەو کۆڕە کۆتایی پێ هات،عەمر وتی:وەڵاهی دەبێ بەیانی بێمەوە و هەواڵێکی دڵتەزێن بەدڵی نەجاشی بگەیەنم کە ئەمان بە پێغەمبەرەکەی ئەوان دەڵێن چی؟ وای لێ دەکەم کەلە ناویان بەرێت (دەفەرموێت):عەبدوڵڵای کوڕی ئەبو ڕەبیعە کە ئەو زیاتر خزم ونزیک تر بوو وتی:واز بێنە خۆئەوانە خزمانمانن هەرچەندە جیاوازیش بن لە ئێمە.\nعەمری کوڕی عاص وتی:نەخێر وەڵاهی دەبێ پێی ڕابگەیەنم کە پێغەمبەر عیسا علیە السلام بە ئادەمیزاد دەزانن، کە بەیانی بەسەردا هات خۆی گەیاندە نەجاشی وتی:(ئەی پاشا سەبارەت بە عیسای کوڕی مریم قسەیەکی یەکجار مەترسیدارو گران دەڵێن بنێرە بۆلایان ئەوان وەک تۆ نین لە باوەڕبوون بە عیسا بنێرە با بێن بۆلات و پرسیاریان لێ بکەن، دەفەرموێت:ناردی بە دواماندا ئێمەش چووین و تا ئەو کات شتی وا نارەحەت نەهاتبووە ڕێمان کۆبووینەوە هەندێکمان بە هەندێکمان وت:چی بڵێین سەبارەت بە عیسا علیە السلام ئەگەر پرسیارمان لێ بکات؟ هەندێکی ترمان وتمان:وەڵاهی ئەوەی خوای گەورە بۆ پێغەمبەرەکەی ڕوونی کردۆتەوە و پێی ڕاگەیاندووە هەر ئەوەی پێ دەڵێین چی دەبێت با ببێت،دەفەرموێت:کاتێ چووینە ژوورەوە نەجاشی پێی وتین:چی دەڵێن سەبارەت بە عیسای کوڕی مەریەم و دایکی؟\nجەعفەریش خوا لێی ڕازیبێ وتی :ئەوەی لە بارەوە دەڵێین کە پێغەمبەری خوا ﷺ پێی ڕاگەیاندووین، عیسا عەبدی خوایە و پێغەمبەری خوایە، بە وشەی فەرمانی خوای گەورە بووە کە ناردویەتی بۆلای مەریەمی داوێن پاک کە هیچ کەسێک دەستی پێ نەگەیاندووە و مناڵیشی نەبووە لەوەو پێشتر،ئینجا نەجاشی دانەویەوە و چیلکەیەکی هەڵگرت و وتی:وەڵاهی ئەو قسەیەی تۆکردت سەبارەت بە عیسا هەرئەوەندەیە).\nلەڕیوایەتێکی تردا دەفەرموێت:(نەجاشی فەرمووی:ئەی کۆمەڵانی زانایان و خواناسان،وەڵاهی ئەوەی کە ئێمە دەیڵێین سەبارەت بە عیسا ئەوانیش هەرئەوە دەڵێن،پێشوازی بێت لەئێوە و لەوکەسەی ئێوەی ناردووە بۆ ئێرە، وەمنیش شایەتی دەدەم کە پێغەمبەرەکەتان پێغەمبەری خوایە ئەو پێغەمبەرەیە کەئێمە دۆزیومانەتەوە لە ئینجیلدا ئەو پێغەمبەرەی کە عیسای کوڕی مریەم مژدەی هاتنی داوە، لەبەر ئەوە نەبێت کە من سەرقاڵی پاشایەتی و بەڕێوەبردنی ئەم وڵاتەم ئەگینا دەچووم هەردوو نەعلەکەیم ماچ دەکرد وە هەردوو نەعلەکەیم بۆ هەڵ دەگرت و ئاوی دەست نوێژم بۆ دەهێنایە بەردەست.ئێوەش بمێننەوە لەلام هەتا پێتان خۆشە.\nدەفەرموێت:بەتریک و وەزیرەکان کەوتنە دەنگە دەنگ وە ورتەورت نەجاشیش وتی :وەڵاهی ئەگەر دەنگەدەنگیش بکەن هەروایە، ئینجا بە جەعفەرو هاوەڵانی وت :ئێوە ئازادن لەخاکی مندا هەرکەس جوێنتان پێ بدات غەرامە دەکرێت پێم خۆش نییە وەڵاهی کێوێک ئاڵتونم بدەنێ بەرامبەر بەوەی کە ئازاری یەکێ لە ئێوە بدەم .\nئوم سەلەمەش دەفەرموێت:دوای ئەوە فەرمانی کرد هەردوو نوێنەرەکەی قوڕەیش عەمرو هاوەڵەکانی دیارییەکانیان پێ بدرێتەوە و بگەڕێنەوە، لەپاشاندا نەجاشی وتی:وەڵاهی خوای گەورە ڕەوشتی لەمن وەرنەگرتەوە کاتێ پاشایەتی بۆ من گێڕاوەتەوە تا منیش ڕیشوەت وەرگرم، وە خوای گەورە خەڵکی بۆ من ملکەچ کردوە تا منیش مل کەچی ئەو بم.\nئوم سەلەمەش رەزای خوای لێبێ دەفەرموێت:دوای ئەوە هەندێ خواردن و دیاری پێ بەخشین.\nسەبارەت بەڕوونکردنەوەی ڕیشوەت وەرنەگرتن کەنەجاشی باسی دەکات عائیشە رەزای خوای لێبێ دەفەرموێت:( مانای ئەوەیە پاشای حەبەشەی کۆن واتە باوکی نەجاشی تەنها هەر ئەوەی هەبوو واتە:(ئەصحەمە)بەڵام نەجاشی مامێکی هەبوو کە دوانزە کوڕی هەبوو حەبەشییەکان لەناو خۆیاندا وتیان:ئێمە ئەگەر ئەم سەرۆکەی خۆمان نەکوژین کە تەنها کوڕێکی هەیە کوڕەکەی ناتوانێت هەموو حەبەشە ببات بەڕێوە ئەو جار حەبەشە نامێنێتەوە لەڕوی وڵاتانی تردا بەڵام با ئێمە هەستین ئەوەیان بکوژین کە تەنها کوڕێکی هەیە وە ئەوەی تریان بکەینە بە پاشا کە دوانزە کوڕەکەی هەیە خۆ ئەگەی بشمرێت دوابەدوای خۆی دوانزە کوڕەکەی دەیبەن بەڕێوە وە موڵکی حەبەشە هەربەردەوام دەبێت،ئینجا حەبەشیەکان پەیوەندیان کرد بە براکەیەوە کە ناوی (مینجا)بوو بەهەردوو لایان باوکی (ئەصحەمە)ی نجاشی یان کوشت و براکەیان خستە جێگەی وە کردیان بە پاشای حەبەشە نەجاشیش واتە:ئەصحەمە کوڕێکی دانا و وریا بوو هەموو کاری دەوڵەت ئەو دەیبرد بەڕێوە، وەپایەیەکی بەرزی هەبوو لای مامی.\nحەبەشیەکان لەناو خۆیاندا مقۆ مقۆیان تێکەوت و وتیان: ئەگەر ئەم کوڕە دوای مامی خۆی ببێت بە سەرۆکی حەبەشە و بزانێت کە باوکی ئەو حەبەشییەکان کوشتویانە بێگومان لەتۆڵەیدا دەیان کوژێتەوە بۆیە هاتنەلای مامی وتیان :خۆت باش دەزانیت کە باوکیمان چۆن کوشتووە ئەگەر ئەم گەنجە بەم شێوەیە ئاوا گەورە بێت زاڵ دەبێت بەسەر موڵکی حەبەشەدا وە سپەی ڕۆژ تۆڵەمان لێ دەکاتەوە وەیان ئەوەتا دەبێت ئەم کوڕە بکوژین یان لەم وڵاتە دووری بخەینەوە؟ مامەکەشی وتی:ماڵتان وێران بێت هەردوێنێ بوو براکەی منتان کە باوکی ئەوە بەدەستی خۆم کوشت دەتانەوێت ئەمڕۆش ئەو بکوژنەوە نەخێر هەرگیز واناکەم بەڵام دووری دەخەمەوە لە وڵات، ئەوە بوو مامی ئەصحەمەی فرۆشت بە کابرایەکی بازرگان بەشەش سەد درهەم وە کابرای بازرگان خستیە ناوکەشتی و بردی بۆ شوێنێک هەر ئێوارەی ئەو ڕۆژە کە نەجاشی تیافرۆشرا پەڵە هەورێک لە هەورەکانی پایز هەڵهات وەمامی نەجاشی کە پاشای حەبەشە بوو چوو بۆ ئەوەی کە خۆی بداتە بەرباران وە تکەی بارانی بەرکەوێت لەناکاو بروسکەیەکی بەرکەوت و مرد حەبەشییەکان مقۆ مقۆی ئەوەیان بوو کە کێ ببێت بە سەرۆکی حەبەشە ئەوە بوو چوون بۆلای کوڕەکانی سەیریان کرد هیچ کام لە دوانزە کوڕەکەی عەقڵیان تەواو نییە، ئینجا ترسان لەوەی کێ ببێت بە پاشای حەبەشە وتیان :تەنها ئەو کوڕەی کە فرۆشتمان ئەتوانێت حەبەشە ببات بەڕێوە ئەگەر دەتانەوێت ئەم وڵاتە بە ئارامی بژی و موڵکی پایەدار بێت دەبێت بچین ئەو کوڕە بدۆزینەوە و بیکەین بە پاشای حەبەشە: لەدوایدا ڕۆشتن تا کابرای بازرگانیان دۆزیەوە و نەجاشیان لەدەست سەندەوە و کردیانەوە بە پاشا و تەخت و تاجیان بۆ داناو کردیان بە سەروەری هەموویان وەمل کەچی فەرمانی بوون.\nپاشان کابرای بازرگان هات و کەوتە سکاڵا کردنەوە و وتی: ئێوە کوڕەکەتان لێ سەندمەوە و پارەکەشتان لێ زەوت کردم وەڵاهی دەچم بۆلای سەرۆکەکەتان یان ئەوەتا پارەکەم دەداتەوە یان ئەوەتا کوڕەکەم پێ دەداتەوەو وتیان: بڕۆ ئێمە پارەکەت نادەینەوە بچۆ بۆ لاێ پاشا، ئەویش چوو بۆ لای نەجاشی (واتە :ئەصحەمە) وتی :ئەی پاشا من چەند ڕۆژێک لەمەو پێش کوڕێکم لێ کڕین بەڵام هەر کوڕەکەم برد دوام کەوتن و کوڕەکەیان لێ سەندمەوە و کوڕەکەشیان نەدامەوە نەجاشی بە حەبەشییەکانی وت:وەڵاهی یان ئەوەتا شەش سەد درهەمەکەی بۆ دەگەڕێننەوە یان ئەوەتا کوڕەکەی کە کڕیویەتی دەست دەخاتە ناو دەستی و لەگەڵ خاوەنەکەیدا دەڕوات بۆ هەر شوێنێک کە پێی خۆش بێت، ئەوکاتە حەبەشییەکان ڕازی بوون پارەکە بگەڕێننەوە بۆ خاوەنەکەی.\nئابەو شێوەیە بووە نەجاشی دەڵێت:خوای گەورە پاشایەتێکی کە ئەوان لە منیان سەندبوو هێنایەوە ژێر دەستم وە خوای گەورە ڕیشوەتی لێ وەرنەگرتم کاتێ منی کرد بە سەرۆکی حەبەشە وە دوژمنانی منی کرد بەدۆست وە ملکەچی من، ئەوەش شایستەی ئەوەیە کەمن لە پێناوی خودا ملکەچی فەرمانیبم وەڕیشوەتی ئەو دوو بەرتیلچیە وەرنەگرم بەوەی خراپە بکەم بەرمبەر بەم مسوڵمانانە.\nئوم سەلەمە رەزای خوای لێبێ لەدرێژەی باسەکەیدا دەگێڕێتەوە و دەیگەیەنێتە ئەم شوێنەو دەفەرموێت:( ئینجا بە ڕیسوای هەردوکیان گەڕانەوە بە بەرتیلەکانیانەوە کە هێنابویان لەگەڵ خۆیاندا بۆ نەجاشی و بەتریقەکان، ئێمەش لەوێ ماینەوە لە چاکترین و جێگە و لای چاکترین دراوسێ وەڵاهی ئێمە لە خۆشیدا بووین ئەوەندەی نەبرد کابرایەک لەنەجاشی پەیدا بوو ململانێی دەکرد وەچەکی لێ هەڵگرتبوو و کۆمەڵێکی زۆری لەگەڵ دابوو وەڵاهی ئێمە هیج غەمباریەک و دڵ تەنگیەک ڕووی تێ نەکردبووین لەوکاتەدا کە لەوە گەورەتر بووبێت، دەترساین لەوەی کەنەجاشی لەوکاتەدا تیا بچێت و سەرۆکێکی تربێت بۆ حەبەشە و ئێمە نەناسێ و پلە و پایەمان نەزانێت...\nلەڕیوایەتێکدا لەزوبەیری کوڕی عەوام ڕەزای خوای لێبێ دەفەرمووێت:(کاتێ ئەو کابرایە هەڵی کوتایە سەر نەجاشی بەخۆی و سوپایەکەیەوە کۆمەڵێ لەکۆچ کاران(واتە:جەعفەرو هاوەڵانی)چوونە بەردەم نەجاشی و پێیان وت:ئێمە پێمان خۆشە لەم شەڕەدا بەشداری بکەین دژ بە دووژمنەکەت و وە لەڕیزی تۆدا بجەنگێن تابزانێت ئازایەتی ئێمە تا چ ڕادەیەکە وە بۆ ئەوەی پاداشتی هەندێ لەو چاکەیەت بدەینەوە کە لەگەڵ ئێمەدا کردوتە؟ نەجاشیش وتی :سەرکەوتنی خوای گەورە گەلێ چاکترە لەسەرکەوتنی خەڵکی، زوبەیر ڕەزای خوای لێبێ دەفەرموێت:سەبارەت بەمە بوو خوای گەورە ئەو ئایەتەی هێنایە خوارەوە کە دەفەرموێت:(وَإِنَّ مِنْ أَهْلِ الْكِتَابِ لَمَن يُؤْمِنُ بِاللَّهِ وَمَا أُنزِلَ إِلَيْكُمْ وَمَا أُنزِلَ إِلَيْهِمْ خَاشِعِينَ لِلَّهِ.......)۱۹۹-ال عمران).\nئوم سەلەمە رەزای خوای لێبێت دەفەرموێت:ئەوەندەی پێ نەچوو نەجاشی بەخۆی و سوپاکەیەوە بەڕێکەوتن بەرەو شوێنی دوژمن وە ڕووباری نیلیان لەنێواندا بوو، هاوەڵانیش ڕەزای خوایان لێبێ لەنێوان خۆیاندا وتیان:ئایا پیاوێک دەتوانێ بڕوات نزیک بێتەوە لە شوێنی شەرەکە تا هەواڵی شەڕەکەمان پێ بگەیەنێت؟ زوبەیر رەزای خوای لێبێ وتی: من ئەڕۆم (زوبەیر منداڵتربو لە تەمەندا) ئێمەش مشکەیەکمان بۆ هێناو پڕمان کرد لە هەواو بەستمان بەسەر سنگی یەوە بۆ ئەوەی مەلەی لەسەر بکات لە ناو ڕوبارەکەدا ئەویش بەمەلە ڕۆیش هەتا گەیشتە قەراغی نیل و گەیشتە جێی شەڕەکە دەفەرموێت:ئێمەش لەو کاتدا دوعامان دەکرد کە خوای گەورە نەجاشی سەربخات ئەوەندەی پێ نەچوو ، خوای گەورە نەجاشی لەو شەڕەدا سەرخست و سەربەرز و شکۆمەندی کرد وە دوژمنەکەی تێکشکاند و سەر تاسەری موڵکی حەبەشە جارێکی تر گەڕایەوە بۆ ژێر دەسەڵاتی نەجاشی، ئێمەش لەوێ بووین لە چاکترین جێگادا تا گەڕاینەوە بۆ لای پێغەمبەر ﷺ .سەبارەت بە کۆچ بەرانی ئەشعەری یەمەن کاتێک بەرگوێمان کەوتبوو کە خوای گەورە پێغەمبەری ﷺ ناردووە لە شاری مەککە یە ، ئەوان بەکەشتی ڕێکەوتبوون تا بگەنە لای پێغەمبەر ﷺ بەڵام خوای گەورە ڕێگای بەرەو لای حەبەشە بردبوون لەگەڵ کۆچکارانی تردا لەدوای ڕزگارکردنی شاری خەیبەر هەموو پێکەوە گەڕانەوە لای پێغەمبەر ﷺ، ئەبو موسای ئەشعەری خوا لێی ڕازیبێ دەگێڕێتەوەو دەفەرموێت:(هەواڵەکەمان پێ گەیشت کە خوای گەورە پێغەمبەرێکی ناردووە ﷺ لە شاری مەککە ، وە ئێمەش لە یەمەن بووین ویستی کۆچکردنمان هەبوو بۆ لای پێغەمبەر ﷺ وە دووبرای بچوکم لەگەڵدا بوو یەکێکیان ناوی ئەبو بوردە بوو ئەوی تریان ناوی ئەبو ڕەهم بوو لەگەڵ پەنجاو دوو یان پەنجا و سێ لە ئەشعەریەکانی یەمەن ( لەڕیوایەتێکی تردا فەرمویەتی: (پەنجا کەس لە ئەشعەریەکان بووین لەگەڵ شەش کەس لە هۆزی عوکی یەمەن).\n(دەفەرمووێت:سواری کەشتیەکە بووین بەڵام بەرەو نەجاشی حەبەشە گەیاندینی لەوێ چووین پەیوەندیمان بە جەعفەرو هاوەڵەکانیەوە کرد، جەعفەر پێی ڕاگەیاندین و وتی:پێغەمبەر ﷺ خۆی ئێمەی ناردووە بۆ ئەم جێگەیە وە فەرمانی پێکردوین لێرە بمێنینەوە. ئێوەش لەگەڵماندا بمێننەوە تا ئەو کاتەی پێغەمبەر ﷺ ئیزنماندا دەدات. ئێمەش لەگەڵیاندا ماینەوە تا هەموان سەرجەم وەکو دوا کۆمەڵەی کۆچکاران گەڕاینەوە خزمەت پێغەمبەر ﷺ لە شاری مەدینە کاتێ قەڵای خەیبەر ڕزگار کرابوو.


زانکۆی ڕاپەڕین - ئەنجامی وەرگرتن لە زانكۆ و پەیمانگەكان ڕاگەیەنرا، زیاتر لە (۳۱) هەزار خوێندکار وەرگیران\nئەنجامی وەرگرتن لە زانكۆ و پەیمانگەكان ڕاگەیەنرا، زیاتر لە (۳۱) هەزار خوێندکار وەرگیران\nبڵاوکراوەتەوە لە 17 تشرینی دووەم 2016 . سەردانەكان: 1012\nبۆ ساڵی خوێندنى (۲۰۱٦-۲۰۱۷) وەزارەتى خوێندنى باڵاو توێژینەوەى زانستى زیاتر لە (۳۱) هەزار خوێندكارى لە زانكۆ حکومیەكانى هەرێمى کوردستان وەرگرت و، لە ئەمشەوەوە خوێندکاران دەتوانن ناوی خۆیان لەو بەش و کولێژو زانکۆیانە بدۆزنەوە کە لێیى وەرگیراون.\nلەو چوارچێوەیەشدا ئەمساڵ (٤۹۰۱۸) دەرچوى (۱۲)ی ئامادەیی بەهەردو پڕۆسەى (پێشکەشکردنى ڕاستەوخۆى زانکۆیى) و لە ڕێگەی سیستمى (زانكۆلاین)ەوە فۆرمی وەرگرتنیان لە زانكۆ و پەیمانگەكان پێشكەش كرد، لەو ژمارەیەشدا (۳۰۰۳۹) دەرچو لە زانكۆ و پەیمانگە حكومیەكان بۆ ساڵى خوێندنی (۲۰۱٦-۲۰۱۷) وەرگیران، هەروەک كەمترین كۆنمرەی وەرگیراو لە پڕۆسەى (زانکۆلاین) بریتى بوە لە (٤۷۷٫۱۳)، کە دەکاتە ڕێژەى (٦۸٫۱۸)، بەڵام کەمترین کۆنمرەى وەرگیراو بەهۆى سیستمى پیشبڕکێ لە ڕێگەى وەرگرتنى ڕاستەوخۆی زانکۆیى بریتی بو لە رێژەى (٦۰٪).\nهاوکات وەزارەتى خوێندنى باڵاو توێژینەوەى زانستى لە چەند پڕۆسەیەکى دیکەدا دەرچوانى ئامادەییە پیشەییەکان و زانستە ئسلامیەکان و یەکەمى پەیمانگە تەکنیکیەکان و، ڕێژەى (٥۰٪) خوێندکارانى بەسیستمى تەکنیکى لە کۆلێژە تەکنیکیەکان وەرگرت، کە کۆى گشتى ئەو ژمارانەش دەگاتە زیاتر لە هەزار خوێندکار، بەوەش کۆى وەرگیراوان بۆ ساڵى خوێندنى (۲۰۱٦-۲۰۱۷) دەگاتە زیاتر لە (۳۱) هەزار خوێندکار لە زانکۆ و پەیمانگە حکومیەکان بەو پێیەش ڕێژەى (٦٤٪) خوێندکاران لەزانکۆ و پەیمانگەکان وەرگیران.\nوەزارەتى خوێندنى باڵاو توێژینەوەى زانستى خوێندكارانى دوانزەی ئامادەیی ئاگادار دەکات دەتوانن لە ئەمشەو، ڕێكەوتی (۲۰۱٦/۱۱/۱۷) لە سەعات (۱۰)ی شەو بەدواوە لە ڕێگەی وێبسایتی (https://regayzanko.com/) بەبەكارهێنانی هەمان ناوى بەکارهێنەرو وشەى تێپەڕ (یوزەیەر نەیم و پاسۆرد) كە پێشتر فۆرمی (زانكۆلاین)یان پێ پڕكردۆتەوە، دەتوانن ئەو شوێنە بدۆزنەوە كە لێیی وەرگیراون.\nوەزارەتى خوێندنى باڵاو توێژینەوەى زانستى ماوەى هەفتەیەکى دیاریکردوە بۆ تانەگرتن و سکاڵاکردن لە ڕێگەى وێبسایتى (زانکۆلاین)، لەهەمان کاتدا داوا لە خوێندکاران دەکات ئەوانەى کە ناویان دەرچوە لەماوەى هەفتەى داهاتوەوە پەیوەندی بەو بەش و سکوڵ و كۆلێژانەوە بكەن کە ناوەکانیان لێ هاتۆتەوە بۆ ڕاییكردنی مامەڵەكانیان، چونكە رێكەوتی (۲۰۱٦/۱۱/۲٦) یەكەم ڕۆژی دەوامی ساڵی نوێى خوێندنیان دەبێت لە زانكۆ و پەیمانگەكان.


وه‌زاره‌تى بازرگانى وه‌ڵامى وه‌زاره‌تى كشتوكاڵ ده‌داته‌وه\n07:25 - 23/04/2020\nوه‌زاره‌تى بازرگانى وه‌ڵامى وه‌زاره‌تى كشتوكاڵ ده‌داته‌وه\nوه‌زاره‌تى بازرگانى و پیشه‌سازى حكومه‌تى هه‌رێمى كوردستان، روونكردنه‌وه‌یه‌كى حه‌وت خاڵى له‌سه‌ر راگه‌یه‌ندراوێكى وه‌زاره‌تى كشتوكاڵ بڵاوكرده‌وه‌و ده‌ڵێت:"وه‌زاره‌تى كشتوكاڵ و سه‌رچاوه‌كانى ئاو روونكردنه‌وه‌یه‌كى ناپێویست و بێ زانیاریى له‌باره‌ى هاورده‌كردنى په‌تاته بڵاوكردووه‌ته‌وه، كه ئه‌مه جگه له موزایه‌ده و زانیارى نادروست ناچێته هیچ خانه‌یه‌كه‌وه".\nوه‌زاره‌تى بازرگانى له روونكردنه‌وه‌كه‌یدا ئاماژه‌ى به‌وه‌كردووه:"وه‌زاره‌تمان و وه‌زاره‌تى كشتوكاڵ له‌رێگه‌ى نوێنه‌ره‌كانمانه‌وه، له 18ى 2 كۆنوسێكیان واژۆكردووه دواى دیراسه‌كردن و سه‌ردانى مه‌یدانى بۆ ئه‌و كارگانه، رێككه‌وتوون له‌سه‌ر هاورده‌كردنى په‌تاته‌ى پیشه‌سازى. په‌تاته‌ى پیشه‌سازى ئه‌و په‌تاته‌یه كه كارگه‌كانى جبس و فینگه‌ر هاورده‌ى ده‌كه‌ن، كه به ته‌واوى جیاوازه له په‌تاته‌ى چێشتلێنان له‌رووى نرخ و پێكهاته‌وه".\nوه‌زاره‌تى بازرگانى راشیگه‌یاندووه، وه‌زاره‌تى كشتوكاڵ پێویسته له‌برى ئه‌م جۆره روونكردنه‌وانه، هاوكارى جوتیاران بكات، بۆ به‌رهه‌مهێنانى ئه‌م جۆره په‌تاته كه له‌لایه‌ن كارگه‌كانه‌وه خواستیان له‌سه‌ره. به‌پێى روونكردنه‌وه‌كه، له هه‌رێمى كوردستان سێ كارگه‌ى گه‌وره‌ى به‌رهه‌مهێنانى جبس هه‌ن، ساڵانه له توانایاندایه برى 250 هه‌زار په‌تاته‌ى پیشه‌سازى به‌كاربهێنن، ئه‌و كارگانه چه‌ندین جار داوایان له وه‌زاره‌تى كشتوكاڵ كردووه بۆ هێنانى تۆوى ئه‌م جۆره په‌تاته‌یه به‌ڵام بێ وه‌ڵام ماونه‌ته‌وه.\nوه‌زاره‌تى بازرگانى جه‌ختیكردووه‌ته‌وه، ئه‌گه‌ر وه‌زاره‌تى كشتوكاڵ ئه‌م جۆره تۆوه بدات به جوتیاران و هاوكارییان بكات، ئه‌وانیش رێگه ناده‌ن ئه‌م جۆره په‌تاته‌یه هاورده بكرێت،"به تایبه‌ت یه‌كێك له كاره له پێشینه‌و ئامانجه‌كانى ئێمه زیادكردنى به‌رهه‌مى خۆماڵییه.


قوباد تاڵەبانی: نابێت هیچ كەسێك لەسەر كۆمێنت نوسین ئیجرائاتی لەگەڵ بكرێت – سنور میدیا\nقوباد تاڵەبانی: نابێت هیچ كەسێك لەسەر كۆمێنت نوسین ئیجرائاتی لەگەڵ بكرێت\nژمارەی بینین: 229\nبەڕێوه‌بەری پۆلیسی دارستانی گەرمیان ڕونكردنه‌وه‌یه‌ك بڵاوده‌كاته‌وه لەسەر ڕاگرتنی ئەو ئەفسەره‌ى كه پێشتر لەسەر پۆستێكى فه‌یسبوک ئیدارەی گەرمیان سکاڵای یاسایی له‌دژ تۆماركردو لەشوێنی کارەکەی دەستبەسەرکرا، هاوكات ئاماژه به‌په‌یوه‌ندیه‌كى ته‌له‌فۆنیش ده‌كات كه قوباد تاڵه‌بانى په‌یامێكى ئاراسته كردوه له‌باره‌ى نوسینى پۆست‌و كۆمێنت له‌فه‌یسبوك.\nشوان حاجى حه‌مه‌ڕه‌شید به‌ڕێوه‌به‌رى پۆلیسى گه‌رمیان له‌پۆستێكدا له‌فه‌یسبوكى خۆى نوسیویه‌تى، “من وه‌ك به‌ڕێوه‌به‌رى دارستان‌و ژینگه‌ى گه‌رمیان ده‌سه‌ڵاتى ئه‌وه‌م نییه ئه‌فسه‌رێك ده‌ستبه‌سه‌ربكه‌م، ئه‌وه‌ى ڕویدا به‌پێى ئه‌نجومه‌نى لێكۆڵینه‌وه بوه‌و له‌سه‌ر داواكاریی پێشنیازى ئیداره‌ى گه‌رمیان بوه بۆ بریكارى وه‌زیر كه ئه‌م ئه‌فسه‌ره ڕاگیراوه”.\nباس له‌و په‌یامه‌ش ده‌كات كه تاڵه‌بانى له‌په‌یوه‌ندیه ته‌له‌فۆنیه‌كه‌دا پێى وتوه، ده‌ڵێت:”له‌ڕێگه‌ى په‌یوه‌ندیی ته‌له‌فۆنیه‌وه قوباد تاڵه‌بانى جێگرى سه‌رۆكى ئه‌نجومه‌نى وه‌زیران پێیڕاگه‌یاندم مقدم (ئه‌ركان ڕه‌حمان) ئازادبكه‌م‌و هه‌روه‌ها پێشیڕاگه‌یاندم، جارێكى تر له‌سه‌ر كۆمێنت نوسین، نابێت هیچ كه‌سێك به‌ندبكرێت‌و ئیجرائاتى له‌گه‌ڵ بكرێت”.\nدوێنێ سنورمیدیا بڵاویكردەوە، ئەركان رەحمان، بەهۆی بڵاوكردنەوەی پۆستێكەوە و لەسەر داوای ئیدارەی گەرمیان، لەناو فەرمانگەكەی خۆی دەستبەسەرە.


نێچیرڤان بارزانی پێشوازى له شاندێكی ئه‌ڵمانی ده‌كات\nSUN, 25 AUG 2019 23:13 Erbil, GMT +3\nTHU, 7 MAR 2019 16:57 | KRG Cabinet\nپاشنیوه‌ڕۆی ئه‌مڕۆ پێنجشه‌ممه 7/3/2019 به‌ڕێز نێچیرڤان بارزانی سه‌رۆك وه‌زیرانی هه‌رێمی كوردستان، پێشوازی له به‌ڕێز كریستیان باك به‌ڕێوه‌به‌ری هه‌رێمیی ڕۆژهه‌ڵاتی ناوه‌ڕاست و باكووری ئافریكا له وه‌زاره‌تی ده‌ره‌وه‌ی ئه‌ڵمانیا و شاندێكی یاوه‌ری كرد كه له به‌ڕێزان یوگن مۆڵه‌ر جێگری باڵیۆزی ئه‌ڵمانیا له عێراق و هێلینا مێركس كونسولی گشتیی ئه‌ڵمانیا له هه‌رێمی كوردستان به وه‌كاله‌ت پێكهاتبوو.\nله دیدارێكدا به‌ڕێز پاك خۆشحاڵیی خۆی به سه‌ردانی هه‌رێمی كوردستان ده‌ربڕی و ڕۆڵی پێشمه‌رگه و خه‌ڵك و حكوومه‌تی هه‌رێمی كوردستانی له شه‌ڕی دژی تیرۆر و حه‌واندنه‌وه‌ی ژماره‌یه‌كی زۆری ئاواره و په‌نابه‌ران و پاراستنیان به‌رز نرخاند و به‌رده‌وامیی هاوكارییه‌كانی وڵاته‌كه‌ی بۆ هه‌رێمی كوردستان و به‌ره‌وپێشبردنی زیاتری په‌یوه‌ندییه‌كانی نێوان هه‌ردوولاى دووپات كرده‌وه.\nلای خۆیه‌وه به‌ڕێز نێچیرڤان بارزانى سوپاسی ئه‌و سه‌ردانه و هاوكارییه به‌رده‌وامه‌كانی ئه‌ڵمانیاى له كاته سه‌خته‌كاندا به‌تایبه‌تی هه‌ردوو بواری مرۆیی و سه‌ربازیدا بۆ هه‌رێمی كوردستان كرد و ئاماده‌ییی حكوومه‌تی هه‌رێمی كوردستانی بۆ بره‌ودانى زیاتر به په‌یوه‌ندییه‌كانى هه‌رێمى كوردستان له‌گه‌ڵ ئه‌ڵمانیا، نیشان دا.\nتاوتوێكردنی دۆخی ناوچه‌كه به‌گشتی، پێشهاته ئه‌منییه‌كان، پێكهێنانی كابینه‌ی نوێی حكوومه‌تی هه‌رێمی كوردستان، هه‌وڵه به‌رده‌وامه‌كانی لایه‌نه كوردستانییه‌كان له‌مباره‌یه‌وه و چه‌ند بابه‌تێكی په‌یوه‌ست به پرۆسه‌ی سیاسییه‌وه له عێراق و هه‌رێمی كوردستان، لایه‌نێكی دیكه‌ی دیداره‌كه بوو.


ئەنجوومەنی ئاسایشی هەرێمی کوردستان ده‌قی دانپێدانانی گرووپه تیرۆریستییه‌كه‌ی بڵاوكرده‌وه\nداعش گرووپی تیرۆریستی باڵه‌خانه‌ی پارێزگای هه‌ولێر\nئه‌نجوومه‌نی ئاسایشی هه‌رێمی كوردستان، له‌گه‌ڵ راگه‌یه‌ندراوێكدا، ده‌قی دانپێدانانی گرووپێكی تیرۆریستی سێ كه‌سی بڵاوكرده‌وه، كه پیشتر به‌یعه‌تیان به رێكخراوی داعش داوه و ئه‌و سێ تیرۆریسته‌ی هێرشیشیان كرده سه‌ر باڵه‌خانه‌ی پارێزگای هه‌ولێر، سه‌ر به هه‌مان گرووپن.\nبه گوێره‌ی راگه‌یه‌ندراوه‌كه‌ی ئه‌نجوومه‌نی ئاسایش، بەپێی دانپێدانانەکان هاوکار و هاندەری پێشوەختەی ئەم گرووپە (اسماعیل نجم الدین اسماعیل) ناسراو بە "مەلا ئیسماعیل سوسەیی" بووە کە لە ساڵی 2014ــەوە پەیوەندی کردووە بە داعشەوە و دووجار بەیعەتی داوە.\nله دانپێدانانه‌كاندا، "ئیسماعیل سوسه‌یی" باس له كه‌سێك ده‌كات، به‌ناوی "ده‌ستبار ئیحسانی"، كه له ئه‌ڵمانیا گه‌ڕابۆوه و چاوی پێی كه‌وتبوو، دواتریش گه‌ڕاوه‌ته‌وه ئه‌ڵمانیا، ئێستاش ئه‌و گه‌نجه له ئه‌ڵمانیا به تۆمه‌تی ئه‌ندامبوون له داعش ده‌ستگیركراوه و دادگا بڕیاری سزادانی بۆ ده‌ركردووه.\nده‌قی راگه‌یه‌ندراوه‌كه‌ی ئه‌نجوومه‌نی ئاسایش:\nراگەیاندراوێک لە ئەنجوومەنی ئاسایشی هەرێمی کوردستانەوە\nدوای پەلامارە تیرۆریستیەکەی سەر باڵەخانەی پارێزگای هەولێر لە رێکەوتی 23/7/2018 دەستبەجێ هێزەکانی ئاسایش بەرەنگاری تیرۆریستان بوونەوە و لە ئۆپەراسیۆنێکدا هەرسێ تیرۆریستی هێرشبەر کوژران، تیمەکانی چاودێری و بەدواداچوونیش دەستیان بە لێکۆڵینەوە کرد و سەرئەنجام ئەندامانی تری گروپەکە دەستگیرکران.\nبەپێی دانپێدانانەکانیان کە لەگەڵ ئەم راگەیاندراوەدا بڵاوکراوەتەوە، هاوکار و هاندەری پێشوەختەی ئەم گروپە (اسماعیل نجم الدین اسماعیل) ناسراو بە "مەلا ئیسماعیل سوسەیی" بووە کە لە ساڵی 2014ــەوە پەیوەندی کردووە بە داعشەوە و دووجار بەیعەتی داوە، تۆماری دەنگی بۆ سەرکردەی داعش ناردووە و ئامادەیی خۆی بۆ هەموو کارێک دەربڕیووە، هەروەها زانیاری سیخوڕی لەسەر هێزەکانی پێشمەرگە داوەتە داعش. دوایین کاری تیرۆریست (ئیسماعیل سوسەیی) دابینکردنی چەک و پارە و پێداویستی بووە بۆ گروپی ئەنجامدەری کردە تیرۆریستیەکەی سەر باڵەخانەی پارێزگای هەولێر، بەڵام ئیسماعیل سوسەیی لە رێکەوتی 3/7/2018 بە بڕیاری دادوەر و لەلایەن بەڕێوەبەرایەتی ئاسایشی هەولێرەوە، بە بەڵگەی داعشبوونی دەستگیرکرا و دەست بەسەر چەک و جبەخانەکەیدا گیرا.\nئەم گروپە لە رێگەی چەند کەسێکی توندڕەوەوە و لەژێر پەردەی ئاینی پیرۆزی ئیسلامدا، پەرەیان بە بیری توندڕۆیی داوە، پیلانی کردەی تیرۆریستیان داناوە. یەکێک لە ئەندامانی گروپەکە تیرۆریست (محمد شیرزاد)ــە و لە 2015 بە بەڵگەی داعشبوونی بۆ ماوەی ساڵێک بە بڕیاری دادگا حوکم دراوە، بەڵام دوای ئازادبوونی دووبارە پەیوەندی بە داعشەوە کردوەتەوە و لەو کردە تیرۆریستیەدا بەشدار بووە، کە بووە هۆی شەهیدبوونی کارمەندێکی پارێزگا و برینداربوونی چەند کارمەندێکی هێزە ئەمنیەکان.\n02 له رووداوی ته‌قه‌كردنه‌كه‌ی شاری هه‌ولێر دوو هاووڵاتی ده‌ڤه‌ری سۆران گیانیان له‌ده‌ستدا


توركمانەكان بە پشتیوانی حەشد قەڵاچۆی كورد لە كەركووك دەكەن\nپارتی و یەكێتی لێكەوتەكانی دوای 16ی ئۆكتۆبەر دەبەنە سەر مێزی گفتوگۆ لەگەڵ شیعەكان، لەولاشەوە توركمان هەوڵی دەركردنی ئەو كوردانە دەدات كە دوای 2003 گەڕاونەتەوە سەر زێدی خۆیان. ئەندامێكی ئەنجوومەنی پارێزگاكەش دەڵێ هەوڵەكانیان شكستی هێناوە و تەنیا جێبەجێكردنی مادەی 140 داواكارییە ئەوانی تر داواكاری لاوەكین.\nبەرپرسێكی فەرمانگەی شارەوانی كەركووك ئاشكرای كرد كە توركمانەكان لە هەوڵدان بۆ سڕینەوەی هەموو ئەو گۆڕانكارییانەی بەسەر كەركووك هاتووە لە 2003وە تا پێش رووداوەكانی 16ی ئۆكتۆبەر كە ئەو شارە كورد تێیدا دەسەڵاتدار بووە. گوتی "ئەوان دەڵێن رازین بە ناوبژی دوای دەركردنی هەموو ئەوانەی لەو ماوەیە هێنراونەتە كەركووك".\nزیاتر گوتی "باسی ئەوەش دەكەن ئەو زەوییانەی كە كوردەكان خانوویان لەسەر كردووە لە بنەڕەتدا هی توركمانن و پێشتر رژێمی بەعس بەهۆی دۆزینەوەی نەوت لەو ناوچانەی رێی نەداوە كەس خانووی لەسەر بكات، بەڵام دوای 2003 كوردەكان داگیریان كردووە".\nهەر پێوەند بەو پرسە، هەفتەی رابردوو پۆلیسی كەركووك دانیشتووانی هەریەك لە ناوچەكانی هەنجیرە و باجوان و چەند ناوچەیەكی تری كەركووك كە دانیشتووانیان كوردن، فۆڕمی نیشتەجێبوونی بەسەردا دابەش كردوون و داوای لێ كردوون ئەو ناوچانە چۆڵ بكەن، بەو پێیەی ئەو زەوییانەی موڵكی وەزارەتی نەوتن.\nسامان عەبدولقادر دانیشتووانی هەنجیرە قسەی بۆ "عەرەبی جەدید" كردووە، ئەوەی پشتڕاست كردەوە كە پۆلیس ئەوانی ئاگادار كردووەتەوە گوندەكە چۆڵ بكەن، بەوەی دروستكردنی خانوو لەسەری نایاسایییە و ئەو زەوییە موڵكی وەزارەتی نەوتە".\nسامان هاوشانی سەتان خێزانی تر كە لە سەردەمی بەعس ئەنفال كراون و ئاوارەی ناوچەكانی تری كران لە چوارچێوەی هەڵمەتی تەعریب و ئەنفالی كەركووك و گەرمیان، دوای 2003 گەڕاوەتە سەر زێدی خۆی، باس لەوە دەكات هەنجیرە جگە لە كورد پێكهاتەی تریشی تێدایە، بەڵام پۆلیس بەڵێننامەكەی تەنیا بۆ ماڵە كوردەكان هێناوە كە ژمارەیان 600 خێزان دەبێت، گوتی "كەركووك شارێكی كوردستانییە و ناتوانین زەویی باب و باپیرانمان چۆڵ بكەین".\nململانێیەكانی سەر كەركووك دوای رووداوەكانی 16ی ئۆكتۆبەر و خیانەتی بەشێك لە بڕیاربەدەستانی یەكێتیی نیشتمانیی كوردستان كە بەهۆیەوە بێ رووبەڕووبوونەوە شارەكەیان بۆ میلیشیاكانی حەشدی شەعبی چۆڵ كرد، چووەتە قۆناغێكی زۆر مەترسیدار بەسەر ناسنامەی نیشتمانی كوردی شارەكە.\nدوای رووخانی رژێمی بەعس ململانێكان زیاتر قووڵ بوونەوە، بەو پێیەی بەعس هاوشانی ئەنفالكردنی گەرمیان و كەركووك، ئەوا تەعریبی شارەكەشی كرد، بەڵام لەو كاتەوە دەسەڵاتی شارەكە لە دەست كورد بووە و زۆر لە كوردەكان گەڕانەوە سەر زێدی خۆیان لە چوارچێوەی مادەی 140، بەڵام بەرپرسانی بەغدا بە پاساوی جیاواز جیاواز تەگەرەیان خستە بەردەم جێبەجێكردنی ئەو مادە دەستوورییە كە چارەنووسی شارەكە لە نێوان هەولێر و بەغدا دەستنیشان دەكات.\nماوەی چەند هەفتەیەكە لە ژێر ناوی "تەسفیە حیساب" لایەنە سیاسییە توركمانییەكانی كەركووك هەڵمەتێكی دەركردنی كوردانی شارەكەیان دەست پێ كردووە، ئەمەش حزبە كوردییەكانی تەواو نیگەران و تووڕە كردووە، بۆیە پرسی گەڕانەوەی پێشمەرگە بۆ شارەكان بە مەبەستی پاراستنی كورد كردوویانە پێش مەرجی دانوستاندن و گفتوگۆ لەگەڵ لیستە شیعەكان لە بەغدا بۆ پێكهێنانی حكوومەتی نوێی عێراق.\nوەزیرێكی كابینەكەی عەبادی ئاماژە بەوە دەدات، ئێستە لیستە شیعەكان نایانەوێت لایەنی كوردیی لێیان تووڕە بێت، چونكە پێویستیان بە كورد هەیە بۆ پێكهێنانی حكوومەتی نوێ، ئەمەش وا دەكات ناكۆكییەكانی كەركووك جارێكی تر ببنەوە قوربانی و چارەسەر نەكرێن، بەو مانایەی هەوڵەكانی توركمان شكست دەهێنێت".\nئەحمەد عەسكەری ئەندامی ئەنجوومەنی پارێزگای كەركووك لە لێدوانێكی تایبەت بە "وشە" ئاماژەی بەوە دا كە ئاگاداركردنەوەی كوردەكان و پڕكردنەوەی بەڵێننامە پێیان كە گوندەكان چۆڵ بكەن بە پاساوی ئەوەی موڵكی وەزارەتی نەوتە، راكان جبووری پارێزگاری كەركووك بە وەكالەت و وەزارەتی نەوتی عێراقی لە پشتەوە بووە، بەڵام توانرا ئەو هەوڵە پووچەڵ بكرێتەوە و رابگیرێت.\nعەسكەری هێمای بۆ سەردانی بریكاری وەزیری نەوتی عێراق كرد بۆ كەركووك، باسی لەوە كرد كە پێیان گوترا ئەوانەی گەڕاونەتەوە بە بڕیار بووە نەك هەڕەمەكی و لە خۆڕا، ئەگەریش بڕیارەكە جێبەجێ بكرێت، دەبێت لەسەر ئەو ناوچانەش جێبەجێ بكرێت كە توركمانەكان بۆی گەڕاونەتەوە نەك تەنیا ناوچە كوردییەكان. گوتی "دواتر بڕیارەكە راگیرا".\nلەبارەی هەوڵی پارتی و یەكێتی كە گەڕانەوەی پێشمەرگە و جێبەجێكردنی مادەی 140ی دەستووری وەك بەشێك لە داواكارییەكانیان بەرانبەر بە لیستە شیعەكان نیشان داوە، عەسكەری دەڵێ تەنیا ئەوە داواكارییە، ئەوانی تر شتی "لاوەكین"، بۆیە ئەگەر لایەنە شیعەكان پێی رازی نەبن، یانیش هەوڵەكانی پارتی و یەكێتی شكست بهێنێت لە گێڕانەوەی پێشمەرگە بۆ كەركووك و جێبەجێكردنی مادەی 140، ئەوا مەترسییەكان بۆ سەر كورد لە كەركووك زۆر زیاتر دەبێت. گوتی "ناڵێم كەركووك دەكەوێتە ژێر تەعریبێكی تر، بەڵام مەترسییەكان زۆر زیاتر دەبن".